IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet.

Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-3561-9 | ISSN 1831-0907 | doi:10.2865/470904 | QJ-AB-15-021-MT-C
PDF | ISBN 978-92-872-3550-3 | ISSN 1977-5741 | doi:10.2865/258966 | QJ-AB-15-021-MT-N
EPUB | ISBN 978-92-872-3539-8 | ISSN 1977-5741 | doi:10.2865/414965 | QJ-AB-15-021-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 17

Rapport Speċjali

Appoġġ mill-Kummissjoni
għat-timijiet ta' azzjoni
għaż-żgħażagħ:
ir-riorjentament
tal finanzjament mill-FSE
nkiseb, iżda ma kienx
hemm fokus suffiċjenti
fuq ir-riżultati

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha, ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla II tal-Awditjar — immexxija mill-Membru tal-QEA Henri Grethen — li tispeċjalizza fl-oqsma ta’ nfiq ta’ politiki strutturali, trasport u enerġija. L-awditu tmexxa mill-Membru tal-QEA Iliana Ivanova, b’appoġġ mill-kap tal-kabinett tagħha, Tony Murphy, Mihail Stefanov, attaché u Peter Borsos, assistent; Emmanuel Rauch, kap tal-unità; Valeria Rota, kap tat-tim; Luis De La Fuente Layos, Zhivka Kalaydzhieva u Anna Fiteni awdituri.

Mix-xellug għal-lemin: Z. Kalaydzhieva, M. Stefanov, E. Rauch, I. Ivanova, T. Murphy, L. De La Fuente Layos, P. Borsos.

Werrej

Glossarju

Sommarju eżekuttiv

Introduzzjoni

L-isforzi tal-UE biex jiġi ttrattat il-qgħad fost iż-żgħażagħ

Ir-rwol tal-UE fil-politika dwar l-impjiegi taż-żgħażagħ

Timijiet ta' azzjoni għaż-żgħażagħ

Fond Soċjali Ewropew: sitwazzjoni qabel l-eżerċizzju ta’ riorjentament 2012/2013

Riżultati tal-inizjattiva timijiet ta' azzjoni għaż-żgħażagħ kif irrappurtati mill-Kummissjoni

Ambitu u approċċ tal-awditjar

Osservazzjonijiet

Valutazzjoni tal-effettività tar-rwol konsultattiv tal-Kummissjoni

L-informazzjoni dwar il-prestazzjoni u l-informazzjoni finanzjarja dwar l-FSE li kienet disponibbli llimitat l-effettività tar-rwol konsultattiv tal-Kummissjoni lit-timijiet ta' azzjoni għaż-żgħażagħ

L-attivitajiet preparatorji tal-Kummissjoni rriżultaw f’”dokumenti tal-pajjiż” li kienu ġeneriċi

Eżitu tal-inizjattiva timijiet ta' azzjoni għaż-żgħażagħ

Il-laqgħat tat-timijiet ta' azzjoni għaż-żgħażagħ ipprovdew proposti għar-riprogrammar u r-riallokazzjoni tal-FSE f’termini ġenerali

It-timijiet ta' azzjoni għaż-żgħażagħ wasslu għar-riprogrammar u/jew ir-riallokazzjoni tal-fondi mill-FSE, iżda huwa diffiċli li tiġi pprovduta ċifra kumplessiva

Il-valutazzjoni mill-Kummissjoni tal-emendi għall-PO tal-FSE proposti mill-Istati Membri, iffukat prinċipalment fuq aspetti baġitarji

Il-pjanijiet ta’ azzjoni għaż-żgħażagħ tħejjew b’livelli differenti ta’ dettall u b’referenza limitata għat-timijiet ta' azzjoni għaż-żgħażagħ fil-programmi nazzjonali ta’ riforma

Monitoraġġ u rappurtar mill-Kummissjoni dwar ir-riżultati tal-inizjattiva timijiet ta' azzjoni għaż-żgħażagħ

Is-segwitu mill-Kummissjoni tar-riżultati tal-inizjattiva timijiet ta' azzjoni għaż-żgħażagħ kien abbażi tal-arranġamenti eżistenti ta’ monitoraġġ tal-FSE

Nuqqasijiet fir-rappurtar mill-Kummissjoni dwar ir-riżultati tal-inizjattiva timijiet ta' azzjoni għaż-żgħażagħ

Konklużjonijiet u rakkomandazzjonijiet

Ir-risposti tal-Kummissjoni

Glossarju

Assi prijoritarju: Waħda mill-prijoritajiet tal-istrateġija fi Programm Operazzjonali li jinkludi grupp ta’ operazzjonijiet li jkunu relatati u li jkollhom għanijiet speċifiċi li jistgħu jitkejlu.

Awtorità Maniġerjali: Awtorità Maniġerjali hija awtorità pubblika nazzjonali, reġjonali jew lokali (jew kwalunkwe korp pubbliku jew privat ieħor), li tkun ġiet innominata minn Stat Membru biex timmaniġġja Programm Operazzjonali. Il-kompiti tagħha jinkludu l-għażla ta’ proġetti għall-finanzjament, il-monitoraġġ ta’ kif il-proġetti jiġu implimentati u r-rappurtar lill-Kummissjoni dwar l-aspetti finanzjarji u r-riżultati miksuba.

Fond Soċjali Ewropew: Il-Fond Soċjali Ewropew (FSE) għandu l-għan li jsaħħaħ il-koeżjoni ekonomika u soċjali fi ħdan l-Unjoni Ewropea billi jtejjeb l-impjieg u l-opportunitajiet ta’ impjiegi (prinċipalment permezz ta’ miżuri ta’ taħriġ), filwaqt li jħeġġeġ livell għoli ta’ impjieg u l-ħolqien ta’ aktar impjiegi u impjiegi aħjar.

Ġestjoni kondiviża: Metodu ta’ implimentazzjoni tal-baġit tal-UE fejn il-Kummissjoni tiddelega kompiti ta’ implimentazzjoni lill-Istati Membri, filwaqt li żżomm ir-responsabbiltà finali¹.

Garanzija għaż-Żgħażagħ: Il-Garanzija għaż-Żgħażagħ, adottata bir-rakkomandazzjoni tal-Kunsill tat-22 ta’ April 2013 dwar it-twaqqif ta’ Garanzija għaż-Żgħażagħ, għandha tiżgura li ż-żgħażagħ kollha taħt l-età ta’ 25 sena jirċievu offerta ta’ xogħol ta’ kwalita tajba, edukazzjoni kontinwa, apprendistat jew taħriġ (traineeship) fi żmien erba’ xhur minn meta jwaqqfu (jtemmu) l-edukazzjoni formali jew minn meta jsiru qiegħda. Il-Garanzija għaż-Żgħażagħ hija riforma strutturali kruċjali, li tippermetti li l-istituzzjonijiet jaħdmu flimkien aħjar biex jipprovdu riżultati konkreti għaż-żgħażagħ.

Indikatur: Indiċi li jista’ jitkejjel għal objettiv li jagħti informazzjoni utli biex jiġi vvalutat il-livell sa fejn objettiv jintlaħaq.

Intervent: Kwalunkwe azzjoni jew operazzjoni, imwettqa minn awtoritajiet pubbliċi jew organizzazzjonijiet oħra, irrispettivament min-natura tagħha (politika, programm, miżura jew proġett). Mezzi ta’ intervent użati huma għotjiet, selfiet, rati tal-imgħax issussidjati, garanziji, parteċipazzjoni fl-ekwità u fi skemi ta’ kapital ta’ riskju jew forom oħra ta’ finanzjament.

Perjodu tal-Programm: Il-qafas pluriennali li fih l-infiq mill-Fondi Strutturali u mill-Fond ta’ Koeżjoni jiġi ppjanat u implimentat.

Programm Nazzjonali ta’ Riforma: Huwa dokument annwali li jitħejja u jiġi sottomess minn kull Stat Membru, u li jippreżenta l-politiki u l-miżuri tal-pajjiż għas-sostenn tal-iżvilupp u l-impjiegi u għall-ilħuq tal-miri tal-Istrateġija Ewropa 2020. Il-Programm Nazzjonali ta’ Riforma jiġi ppreżentat b’mod parallel mal-Programm ta’ Stabbiltà/Konverġenza tiegħu, li jistipula l-pjanijiet baġitarji tal-pajjiż għat-tlieta jew l-erba’ snin li ġejjin.

Programm Operazzjonali: Programm Operazzjonali (PO) jistipula l-prijoritajiet u l-objettivi speċifiċi ta’ Stat Membru u kif il-finanzjament (kofinanzjament pubbliku u privat, mill-UE u nazzjonali) ikun se jintuża matul perjodu partikolari (ġeneralment seba’ snin) biex jiffinanzja proġetti. Dawn il-proġetti jridu jikkontribwixxu għall-ilħuq ta’ ċertu għadd ta’ objettivi speċifikati fil-livell tal-assi prijoritarju tal-PO. PO jitħejja mill-Istat Membru u jrid jiġi approvat mill-Kummissjoni qabel ma jkunu jistgħu jsiru mill-baġit tal-UE. Il-PO jistgħu jiġu modifikati biss matul il-perjodu kopert, jekk iż-żewġ partijiet jaqblu.

Semestru Ewropew: Is-Semestru Ewropew huwa l-ewwel fażi taċ-ċiklu annwali tal-UE ta’ gwida u sorveljanza tal-politika ekonomika. Kull Semestru Ewropew, il-Kummissjoni Ewropea tanalizza l-politiki fiskali u ta’ riforma strutturali ta’ kull Stat Membru, tipprovdi rakkomandazzjonijiet, u timmonitorja l-implimentazzjoni tagħhom. Fittieni fażi taċ-ċiklu annwali, magħruf bħala s-Semestru Nazzjonali, l-Istati Membri jimplimentaw il-politiki li jkunu qablu dwarhom.

Strateġija Ewropa 2020: L-istrateġija tal-Unjoni Ewropea, fuq 10 snin, dwar l-impjiegi u t-tkabbir. Din tnediet fl-2010 biex jinħolqu l-kundizzjonijiet għal tkabbir intelliġenti, sostenibbli u inklużiv.

Strateġija Ewropea dwar l-Impjiegi: L-istrateġija Ewropea dwar l-Impjiegi ġiet introdotta fl-1992 bit-Trattat tal-Unjoni Ewropea u minn dak iż-żmien hija l-pedament tal-politika tal-UE dwar l-impjiegi. L-għan prinċipali tagħha huwa l-ħolqien ta’ aktar impjiegi u impjiegi aħjar fl-UE kollha. Issa, hija tikkostitwixxi parti mill-istrateġija Ewropa 2020 u tiġi implimentata permezz tas-Semestru Ewropew.

1L-Artikolu 59 tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

Sommarju eżekuttiv

I

Il-qgħad fost iż-żgħażagħ mhuwiex fenomenu ġdid billi, għal ħafna snin, il-biċċa l-kbira mill-Istati Membri ffaċċjaw problemi strutturali fl-integrazzjoni tażżgħażagħ fis-suq tax-xogħol, u r-rati tal-qgħad fost iż-żgħażagħ huma ġeneralment ogħla minn dawk għal kategoriji oħra ta’ età. Il-kriżi finanzjarja u tad-dejn aggravat il-problema li ilha teżisti, tar-rata tal-qgħad fost iż-żgħażagħ (ta’ bejn 15-24 sena) fl-UE. Din żdiedet minn aktar minn 15 % fl-2008 għal-livelli għoljin mingħajr preċedent ta’ aktar minn 23 % fl-2013, u naqset għal kemxejn aktar minn 22 % fl-2014.

II

F’Diċembru 2011, il-Kummissjoni ppreżentat l-”Inizjattiva għall-Opportunitajiet taż-Żgħażagħ” tagħha, li tistipula miżuri biex jiġi indirizzat il-qgħad fost iż-żgħażagħ. Din bniet fuq l-inizjattiva emblematika tagħha “Żgħażagħ Attivi” u fuq l-esperjenza ta’ azzjonijiet iffinanzjati permezz tal-Fond Soċjali Ewropew (FSE). Fil-laqgħa informali tal-Kunsill Ewropew tat-30 ta’ Jannar 2012, bħala parti millinizjattiva għall-opportunitajiet taż-żgħażagħ, il-Kummissjoni pproponiet li l-Istati Membri jiżviluppaw u jimplimentaw inizjattivi komprensivi għall-impjieg, l-edukazzjoni u l-ħiliet taż-żgħażagħ, u li jintroduċu Pjanijiet ta’ Azzjoni għaż-Żgħażagħ fil-Programmi Nazzjonali ta’ Riforma tagħhom.

III

Hija pproponiet ukoll li jiġu stabbiliti timijiet ta' azzjoni għaż-żgħażagħ (YATs) li jġibu flimkien esperti nazzjonali u esperti tal-Kummissjoni. Dawn it-Timijiet ta’ Azzjoni għandhom jgħinu lit-tmien Stati Membri bl-ogħla livelli ta’ qgħad fost iż-żgħażagħ² biex jagħmlu l-aħjar użu tal-finanzjament strutturali tal-UE billi jirriorjentaw il-fondi mhux allokati mill-perjodu tal-programm 2007–2013 għal proġetti li kienu jappoġġaw l-opportunitajiet ta’ impjiegi għaż-żgħażagħ u jiffaċilitaw l-aċċess ta’ negozji żgħar għall-finanzjament.

IV

Il-Qorti vvalutat jekk ir-riorjentament (jiġifieri r-riprogrammar u r-riallokazzjoni) tal-finanzjament mill-FSE bbenefikax minn proposti żviluppati fl-2012 mit-timijiet ta' azzjoni għaż-żgħażagħ dwar kif jistgħu jinkisbu riżultati aktar effettivi u f’inqas żmien għaż-żgħażagħ qiegħda, permezz tal-infiq mill-FSE. L-inizjattiva YATs kopriet kważi EUR 10 biljun ta’ finanzjament mill-FSE, li kienu għadhom disponibbli għar-riprogrammar fittmien Stati Membri kkonċernati.

V

Aħna kkonkludejna li t-timijiet ta' azzjoni għaż-żgħażagħ stabbiliti għat-tmien Stati Membri għamlu proposti speċifiċi limitati dwar kif jistgħu jinkisbu riżultati aktar effettivi u f’inqas żmien għaż-żgħażagħ qiegħda. L-effettività tar-rwol konsultattiv tal-Kummissjoni lejn l-Istati Membri fir-rigward tal-YATs kienet limitata bil-livell u l-kwalità ta’ informazzjoni li kienet disponibbli lilha dwar kif miżuri eżistenti tal-FSE jew dawk nazzjonali għal żgħażagħ qiegħda qed jaħdmu fuq il-post. Filwaqt li l-eżerċizzju YATs wassal għar-riprogrammar u r-riallokazzjoni tal-fondi mill-FSE (skont data pprovduta mill-Kummissjoni li sa Ġunju 2013 kienu jammontaw għal total ta’ EUR 1.9 biljun), il-valutazzjoni mill-Kummissjoni dwar l-emendi għall-PO ffukat prinċipalment fuq aspetti baġitarji aktar milli fuq li jsir l-aħjar użu tal-fondi mill-FSE. Fl-aħħar nett, kien hemm nuqqasijiet fil-mod li bih il-Kummissjoni mmonitorjat u rrappurtat dwar ir-riżultati tal-inizjattiva YATs sal-2014.

VI

Il-Qorti tirrakkomanda li l-Kummissjoni għandha:

—Għal inizjattivi futuri ta’ dan it-tip, tieħu kont dovut tal-possibbiltajiet u r-restrizzjonijiet mogħtija mill-kuntest politiku u legali, l-għarfien u l-kompetenzi speċifiċi tagħha tal-qasam (ibbażat fuq l-implimentazzjoni ta’ miżuri ffinanzjati mill-UE u fil-livell nazzjonali) u d-disponibbiltà tar-riżorsi amministrattivi u finanzjarji fil-livell tal-UE u tal-Istati Membri.

—Għall-perjodu tal-programm 2014-2020:

(a)tiżgura li t-talbiet futuri tal-Istati Membri għar-riprogrammar ikunu skattati minn aspettattiva li jinkisbu riżultati aħjar aktar milli biex prinċipalment jiġu riżolti diffikultajiet fl-assorbiment ta’ fondi tal-UE;

(b)tapprova t-talbiet tal-Istati Membri għal emendi għall-PO fil-każ biss li r-riżultati addizzjonali li jkunu mistennija jinkisbu permezz tat-trasferimenti baġitarji proposti jkunu jistgħu jinkisbu b’mod raġonevoli;

(c)teħtieġ li l-Istati Membri jirrappurtaw f’dettall suffiċjenti kemm trasferimenti straordinarji li jsiru fil-Programmi Operazzjonali kif ukoll bidliet fil-prijoritajiet, fir-rapporti annwali ta’ implimentazzjoni tagħhom, u li jippreżentaw ir-riżultati miksuba;

(d)tipparteċipa b’mod attiv fil-Kumitati ta’ Monitoraġġ tal-PO u tħeġġeġ lill-Istati Membri jieħdu l-passi xierqa, fejn ikun ċar, mill-valutazzjoni tagħha tar-rapporti annwali ta’ implimentazzjoni li l-miri ma jkunux se jintlaħqu.

—tiżgura li kontrolli minimi ta’ plawżibbiltà u affidabbiltà jitwettqu sistematikament meta tkun qed tuża data pprovduta mill-Istati Membri fil-komunikazzjonijiet tagħha.

2L-Irlanda, il-Greċja, Spanja, l-Italja, il-Latvja, il-Litwanja, il-Portugall u s-Slovakkja.

Introduzzjoni

L-isforzi tal-UE biex jiġi ttrattat il-qgħad fost iż-żgħażagħ

01

Il-qgħad fost iż-żgħażagħ mhuwiex fenomenu ġdid billi, għal ħafna snin, il-biċċa l-kbira mill-Istati Membri ffaċċjaw problemi strutturali fl-integrazzjoni taż-żgħażagħ fis-suq tax-xogħol, u r-rati tal-qgħad fost iż-żgħażagħ huma ġeneralment ogħla minn dawk għal kategoriji oħra ta’ età (ara l-Figura 1). Il-kriżi finanzjarja u tad-dejn aggravat il-problema u r-rata tal-qgħad fost iż-żgħażagħ (ta’ bejn 15–24 sena) fl-UE qabżet rapidament minn aktar minn 15 % fl-2008 għal 21 % fl-2010, u jerġa’ għal aktar minn 23 % fl-2012 u fl-2013, filwaqt li naqset għal kemxejn aktar minn 22 % fl-2014.

02

Fi ħdan il-qafas tal-istrateġija Ewropea dwar l-Impjiegi, il-Kummissjoni Ewropea appoġġat għal ħafna snin lill-Istati Membri biex inaqqsu l-livelli ta’ qgħad fost iż-żgħażagħ. Barra minn hekk, fil-kuntest tal-Istrateġija Ewropa 2020, l-inizjattiva emblematika “Żgħażagħ Attivi” tnediet f’Settembru 2010 u ppreżentat qafas ta’ prioritajiet ta’ politika għat-tnaqqis tal-qgħad fost iż-żgħażagħ, b’fokus partikolari fuq l-iffaċilitar tat-tranżizzjoni mill-edukazzjoni għax-xogħol u t-tnaqqis tas-segmentazzjoni tas-suq tax-xogħol.

Figura 1

Rata tal-qgħad skont l-età għall-2008-2014, UE28

Sors: L-Eurostat, “Qgħad totali — Serje ta’ Stħarriġiet dwar il-Forza tax-Xogħol — Rati tal-qgħad skont is-sess, l-età u n-nazzjonalità (%)”, aġġornament fit-28.9.2015.

03

Fl-20 ta’ Diċembru 2011, il-Kummissjoni nediet l-“Inizjattiva għall-Opportunitajiet taż-Żgħażagħ”³ (YOI), li sejħet biex tittieħed azzjoni immedjata fl-2012 u fl-2013, kemm mill-Istati Membri kif ukoll mill-Kummissjoni. L-għan tal-UE kien li tappoġġa lill-Istati Membri fit-titjib tas-sitwazzjoni edukattiva u tal-impjieg taż-żgħażagħ billi teżamina l-politiki u l-prestazzjoni tagħhom fil-kuntest tal-proċess ta’ sorveljanza tas-Semestru Ewropew, u billi timmobilizza l-fondi strutturali tal-UE, b’mod partikolari l-Fond Soċjali Ewropew (FSE), għal azzjonijiet li jimmiraw li jnaqqsu l-livelli ta’ qgħad fost iż-żgħażagħ.

04

F’April 2013, wara proposta mill-Kummissjoni, il-Kunsill irrakkomanda li l-Istati Membri jipprovdu “Garanzija għaż-Żgħażagħ”, li tgħid li kienu se jiżguraw li ż-żgħażagħ kollha taħt l-età ta’ 25 sena jirċievu offerta ta’ xogħol ta’ kwalità tajba, edukazzjoni kontinwa, apprendistat jew taħriġ (traineeship) fi żmien erba’ xhur minn meta jwaqqfu (jtemmu) l-edukazzjoni formali jew minn meta jsiru qiegħda⁴.

Ir-rwol tal-UE fil-politika dwar l-impjiegi taż-żgħażagħ

05

Ir-responsabbiltà primarja għat-trattament tal-politika dwar il-qgħad fost iż-żgħażagħ hija tal-Istati Membri, fil-livelli nazzjonali, reġjonali u lokali. Skont it-Trattat dwar il-funzjonament tal-Unjoni Ewropea, l-Istati Membri u l-UE għandhom jiżviluppaw strateġija koordinata għall-impjieg, u partikolarment sabiex il-ħaddiema jkunu kwalifikati, imħarrġa u flessibbli u sabiex is-suq tax-xogħol jirrispondi għat-tibdil ekonomiku⁵.

06

Ir-rwol tal-UE fil-politika dwar l-impjiegi huwa li tikkoordina l-politiki tal-Istati Membri dwar l-impjiegi kif ukoll li ssostni u, jekk meħtieġ, tikkomplementa l-azzjoni tagħhom. Barra minn hekk, għandu jittieħed kont tal-għan ta’ livell għoli ta’ impjieg fil-formolazzjoni u l-implimentazzjoni tal-politika u l-attivitajiet tal-UE⁶.

07

Fil-kuntest tal-Istrateġija Ewropea dwar l-Impjiegi, li mill-2011 ġiet rinfurzata mis-Semestru Ewropew ta’ governanza ekonomika, il-Kummissjoni għandha wkoll rwol li tipproponi lill-Kunsill rakkomandazzjonijiet speċifiċi għall-pajjiż li jikkonċernaw, fost l-oħrajn, il-politiki tal-Istati Membri dwar l-impjiegi⁷.

Timijiet ta' azzjoni għaż-żgħażagħ

08

Fil-laqgħa informali tal-Kunsill Ewropew tat-30 ta’ Jannar 2012, bħala parti mill-YOI, il-Kummissjoni pproponiet li l-Istati Membri jiżviluppaw u jimplimentaw inizjattivi komprensivi għall-impjieg, l-edukazzjoni u l-ħiliet taż-żgħażagħ, u li jintroduċu Pjanijiet ta’ Azzjoni għaż-Żgħażagħ fil-Programmi Nazzjonali ta’ Riforma tagħhom. Il-Kummissjoni ressqet ukoll l-idea li jiġu stabbiliti “timijiet ta' azzjoni għaż-żgħażagħ (YATs)”, biex jgħinu lit-tmien Stati Membri bl-ogħla livelli ta’ qgħad fost iż-żgħażagħ biex jimmobilizzaw il-finanzjament mill-UE — inkluż mill-FSE — li kien għadu disponibbli taħt il-perjodu tal-programm 2007–2013 sabiex jappoġġa l-opportunitajiet ta’ impjiegi għaż-żgħażagħ u biex jgħin lill-SMEs ikollhom aċċess għall-fondi⁸ (ara l-Kaxxa 1).

Kaxxa 1

Mandat u kompożizzjoni tat-timijiet ta' azzjoni għaż-żgħażagħ

L-inizjattiva timijiet ta' azzjoni għaż-żgħażagħ tnediet bl-għan li jiġu mmirati l-finanzjament mhux allokat u l-kompetenzi tal-UE għat-twassil ta’ riżultati aktar effettivi u f’inqas żmien. Kull tim kellu jaħdem mas-sħab nazzjonali fuq azzjonijiet immirati biex jiġi miġġieled il-qgħad fost iż-żgħażagħ u biex l-SMEs jingħataw għajnuna biex jaċċessaw is-self u l-finanzjament fil-forma ta’ għotjiet. L-esperti kellhom iħarsu mill-ġdid lejn l-użu tal-Fondi Strutturali u jużaw l-għarfien tal-Kummissjoni ta’ prattika tajba fi Stati Membri differenti sabiex jgħinu lill-awtoritajiet nazzjonali jirriallokaw fondi għal proġetti li jagħmlu “l-akbar differenza fl-iqsar żmien”⁹.

Il-YATs kienu magħmula minn esperti mill-awtoritajiet nazzjonali kompetenti u mid-Direttorat Ġenerali tal-Kummissjoni għall-Politika Reġjonali u Urbana, id-Direttorat Ġenerali tal-Impjiegi, l-Affarijiet Soċjali u l-Inklużjoni, id-Direttorat Ġenerali għall-Edukazzjoni u l-Kultura, u d-Direttorat Ġenerali għall-Affarijiet Ekonomiċi u Finanzjarji. Dawn kienu kkoordinati minn rappreżentanti mill-uffiċċji tal-Prim Ministri fl-Istati Membri u mis-Segretarjat Ġenerali tal-Kummissjoni taħt l-awtorità tal-President tagħha.

09

L-inizjattiva YATs iffukat fuq it-tmien Stati Membri li, fi tmiem l-2011 kellhom rati tal-qgħad fost iż-żgħażagħ ta’ madwar 30 % jew aktar: l-Irlanda, il-Greċja, Spanja, l-Italja, il-Latvja, il-Litwanja, il-Portugall u s-Slovakkja. L-Istati Membri ntgħażlu abbażi ta’ rati tal-qgħad fost iż-żgħażagħ. Filwaqt li l-Kunsill Ewropew talab lill-Kummissjoni biex, bħala l-ewwel pass, taħdem ma’ dawk l-Istati Membri li għandhom l-ogħla livelli tal-qgħad fost iż-żgħażagħ biex jirriorjentaw il-fondi disponibbli tal-UE lejn appoġġ biex iż-żgħażagħ biex jibdew jaħdmu jew jitħarrġu¹⁰, il-Kummissjoni ma qisitx il-finanzjament mill-FSE li kien disponibbli għar-riprogrammar, waqt li kienet qed tagħżel it-tmien Stati Membri (ara t-Tabella 1). It-Timijiet ta’ Azzjoni ġew stabbiliti fi Frar 2012 u kellhom laqgħat fit-tmien Stati Membri bejn l-14 u t-28 ta’ Frar 2012 (ara l-Figura 2).

Figura 2

Laqgħat tat-timijiet ta' azzjoni għaż-żgħażagħ fl-2012 fit-tmien Stati Membri: dati tal-laqgħat, rata tal-qgħad fost iż-żgħażagħ, għadd ta’ żgħażagħ qiegħda

Sors: L-Eurostat: Ċifri dwar l-impjieg taż-żgħażagħ. Il-Kummissjoni: Dati tal-laqgħat tal-YATs.

Fond Soċjali Ewropew: sitwazzjoni qabel l-eżerċizzju ta’ riorjentament 2012/2013

10

Ir-Regolament dwar l-FSE jistipula li huwa għandu jikkontribwixxi għall-prijoritajiet tal-UE fir-rigward tat-tisħiħ tal-koeżjoni ekonomika u soċjali billi jtejjeb l-impjieg u l-opportunitajiet ta’ impjiegi, filwaqt li jħeġġeġ livell għoli ta’ impjieg u aktar impjiegi u impjiegi aħjar¹¹.

11

L-FSE jopera taħt ġestjoni kondiviża, fejn il-Kummissjoni terfa’ r-responsabbiltà aħħarija għall-implimentazzjoni tal-baġit tal-UE¹². Il-Fond jiġi implimentat permezz ta’ Programmi Operazzjonali (PO) pluriennali nazzjonali u reġjonali mħejjija mill-Istati Membri u approvati mill-Kummissjoni. F’kull PO, il-fondi totali li huma disponibbli jitqassmu fost l-assi prijoritarji differenti tal-PO.

12

Matul il-perjodu tal-programm, qabel l-għeluq tal-programmi, f’ċirkustanzi li jkunu jirrikjedu tbegħid mill-għanijiet oriġinali ssettjati fil-programm u skont ir-Regolamenti, l-Istati Membri jew il-Kummissjoni bi qbil mal-Istati Membri jistgħu jbiddlu d-distribuzzjoni tal-fondi mhux użati minn prijorità għal oħra. Dan ir-riorjentament jista’ jieħu l-forma ta’ trasferiment:

οbejn PO (pereżempju bejn żewġ PO tal-FSE jew bejn PO tal-FSE u PO tal-Fond Ewropew għall-Iżvilupp Reġjonali (FEŻR)/Fond ta’ Koeżjoni);

οbejn assi prijoritarji ta’ PO partikolari; jew

οf’żewġ subpartijiet differenti ta’ assi prijoritarju partikolari.

13

L-ewwel żewġ każijiet huma “riprogrammar” u jirrikjedu Deċiżjoni tal-Kummissjoni biex temenda l-PO. Għat-tielet każ, li f’dan ir-rapport jissejjaħ “riallokazzjoni”, it-trasferiment jista’ wkoll isir abbażi ta’ Deċiżjoni tal-Kummissjoni jew jitwettaq mill-Istat Membru nnifsu fi ħdan il-flessibbiltà tal-assi prijoritarju kkonċernat. Fil-każ tal-aħħar, l-Awtorità Maniġerjali jkollha tintalab tivvaluta r-riallokazzjoni tal-baġit li tkun involuta.

14

Barra minn hekk, il-Kummissjoni twettaq rwol superviżorju fuq il-qafas ta’ monitoraġġ u hija wkoll responsabbli biex tiċċekkja li l-PO jkunu taw l-outputs u r-riżultati mistennija. Fil-prattika, bħala parti mir-responsabbiltà ta’ monitoraġġ tagħha, il-Kummissjoni tanalizza r-rapporti annwali ta’ implimentazzjoni mħejjija mill-Awtoritajiet ta’ Ġestjoni (Awtoritajiet Maniġerjali)¹³ u torganizza Laqgħat dwar l-Eżami Annwali mal-Aworitajiet ta’ Ġestjoni biex jiġi eżaminat il-progress magħmul fl-implimentazzjoni tal-Programmi Operattivi (Operazzjonali), bil-ħsieb li ttejjibhom¹⁴. Il-Kummissjoni tipparteċipa wkoll fix-xogħol tal-kumitati ta’ monitoraġġ f’kapaċità konsultattiva¹⁵.

15

Il-baġit tal-FSE għall-perjodu tal-programm 2007-2013 kien jammonta għal EUR 76 biljun (aktar minn EUR 10 biljun kull sena) u ġie allokat permezz ta’ 117-il Programm Operazzjonali madwar is-27 Stat Membru f’dak iż-żmien. Madankollu, sa tmiem l-2011, l-Istati Membri kien għad kellhom EUR 22 biljun f’fondi mill-FSE li kienu għadhom ma ġewx impenjati għal attivitajiet konkreti. Minn dan l-ammont, kważi EUR 10 biljun f’fondi mill-FSE li ma ġewx allokati, kienu disponibbli għall-YATs fit-tmien Stati Membri bl-ogħla rati tal-qgħad fost iż-żgħażagħ (ara t-Tabella 1).

Tabella 1

Fondi mill-FSE li ma ġewx allokati, għat-tmien Stati Membri fejn inħolqu l-YATs, mat-tnedija tal-inizjattiva YATs

Stat Membru
Ammont
(miljun EUR)
Sehem tat-total tal-fondi mill-FSE li ma ġewx allokati
(UE 27)

L-Italja
3 674
16.5 %

Spanja
2 712
12.2 %

Il-Portugall
1 760
7.9 %

Il-Greċja
1 495
6.7 %

Il-Litwanja
289
1.3 %

Is-Slovakkja
39
0.2 %

L-Irlanda
2
0.0 %

Il-Latvja¹
0
0.0 %

Total tat-tmien Stati Membri
9 971
44.8 %

Stati Membri oħra
12 300
55.2 %

Total tal-fondi mill-FSE li ma ġewx allokati
22 271
100.0 %

1Għal-Latvja, ma kienx hemm disponibbli fondi mill-FSE li ma ġewx allokati.

Sors: Stima mill-Kummissjoni fi tmiem l-2011.

Riżultati tal-inizjattiva timijiet ta' azzjoni għaż-żgħażagħ kif irrappurtati mill-Kummissjoni

16

Fl-aġġornament tagħha lill-Kunsill, f’Marzu 2013, il-Kummissjoni stqarret li l-investiment immirat mill-fondi strutturali tal-UE jista’ jkollu impatt qawwi fuq it-tkabbir u l-impjieg. L-għan tat-Timijiet ta’ Azzjoni kien li jimmassimizzaw l-impatt tal-finanzjament strutturali tal-UE billi jorjentaw il-fondi li kienu għad iridu jiġu allokati għall-perjodu 2007-2013 għal proġetti li jappoġġaw direttament liż-żgħażagħ u lill-SMEs. Fil-bidu tal-eżerċizzju fl-2012, ġie stmat li madwar EUR 82 biljun ta’ fondi strutturali tal-UE kienu għad iridu jiġu allokati għall-perjodu baġitarju 2007-2013 madwar l-UE kollha.

17

Dan l-ammont kien jinkludi madwar EUR 30 biljun għat-tmien Stati Membri fejn inħolqu timijiet ta’ azzjoni. Skont id-dokument, sal-bidu tal-2013, f’kull wieħed mit-tmien Stati Membri x-xogħol tat-timijiet ikkontribwixxa għal mobilizzazzjoni ta’ dan il-finanzjament li kien jammonta għal total ta’ EUR 16-il biljun. Id-dokument żied li dan il-finanzjament ikun jgħin lil madwar 780 000 żagħżugħ u 55 000 SME, kif ukoll jappoġġa miżuri li jsaħħu t-tkabbir.

18

F’Marzu 2014, il-Kummissjoni ħarġet il-pubblikazzjoni l-aktar reċenti tagħha li kienet tiffoka fuq ir-riorjentament tal-FSE¹⁶. Skont dan id-dokument, ir-riżorsi tal-FSE li ġew riprogrammati u/jew riallokati għal azzjonijiet speċifiċi għaż-żgħażagħ kienu jammontaw għal madwar EUR 4.2 biljun¹⁷, li minnhom EUR 1.8 biljun kienu ġew impenjati għal proġetti li, f’dak iż-żmien, kienu għadhom għaddejjin fl-Istati Membri. Madwar 1.2 miljun żagħżugħ kellhom jibbenefikaw minn dan l-appoġġ (ara l-paragrafi 51 sa 56).

3KUMM(2011) 933 finali tal-20 ta’ Diċembru 2011 “Inizjattiva għall-Opportunitajiet taż-Żgħażagħ”.

4Ir-Rakkomandazzjoni tal-Kunsill tat-22 ta’ April 2013 dwar it-twaqqif ta’ Garanzija għaż-Żgħażagħ (ĠU C 120, 26.4.2013, p. 1).

5L-Artikolu 145 tat-TFUE (ĠU C 326, 26.10.2012, p. 112).

6L-Artikolu 147 tat-TFUE (ĠU C 326, 26.10.2012, p. 112).

7L-Artikolu 148 tat-TFUE (ĠU C 326, 26.10.2012, p. 112).

8Il-Kunsill Ewropew “Statement of the Members of the European Council” (Dikjarazzjoni tal-Membri tal-Kunsill Ewropew) tat-30 ta’ Jannar 2012; il-Preżentazzjoni ta’ J.M. Barroso, “Growth and jobs: next steps” (Tkabbir u impjiegi: il-passi li jmiss) għall-Kunsill Ewropew informali tat-30 ta’ Jannar 2012; COM MEMO 12/100, l-14 ta’ Frar 2012.

9Il-Kummissjoni, Memo/12/100, 14.02.2012.

10Il-Kunsill Ewropew “Statement of the Members of the European Council” (Dikjarazzjoni tal-Membri tal-Kunsill Ewropew); it-30 ta’ Jannar 2012.

11L-Artikolu 2 tar-Regolament (KE) Nru 1081/2006 tal-Parlament Ewropew u tal-Kunsill tal-5 ta’ Lulju 2006 dwar il-Fond Soċjali Ewropew u li jħassar ir-Regolament (KE) Nru 1784/1999 (ĠU L 210, 31.7.2006, p. 12).

12Ara l-Artikolu 17(1) TUE; l-Artikolu 317 TFUE; l-Artikolu 53(1) tar-Regolament (UE, EURATOM) Nru 966/2012.

13L-Artikolu 67 tar-Regolament (KE) Nru 1083/2006 tal-Kunsill tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999. (ĠU L 210, 31.7.2006, p. 25).

14L-Artikolu 68 tar-Regolament (KE) Nru 1083/2006.

15L-Artikolu 64 tar-Regolament (KE) Nru 1083/2006.

16Id-Direttorat Ġenerali tal-Kummissjoni Ewropea għall-Impjiegi, l-Affarijiet Soċjali u l-Inklużjoni, “Youth Employment Initiative and the European Social Fund, European Social Fund thematic paper” (Inizjattiva favur l-Impjieg taż-Żgħażagħ u l-Fond Soċjali Ewropew, dokument tematiku tal-Fond Soċjali Ewropew), Marzu 2014.

17Ir-riżorsi tal-FSE rrappurtati mill-Kummissjoni jinkludu, għall-Italja, riallokazzjoni tal-fondi nazzjonali għal miżuri għall-ġlieda kontra l-qgħad fost iż-żgħażagħ, li saret possibbli permezz tat-tnaqqis tar-rata ta’ kofinanzjament nazzjonali għall-PO tal-FSE u tal-FEŻR. Ir-riżorsi finanzjarji ta’ aktar minn EUR 1.5 biljun li mbagħad ġew rilaxxati, ġew investiti fi Pjan ta’ Azzjoni għall-Koeżjoni ffinanzjat fil-livell nazzjonali, f’serje ta’ inizjattivi, inklużi bosta li bbenefikaw liż-żgħażagħ qiegħda.

Ambitu u approċċ tal-awditjar

19

Permezz ta’ dan l-awditu, il-Qorti vvalutat jekk ir-riorjentament tal-finanzjament mill-FSE fl-2012 ibbenefikax minn proposti żviluppati mit-timijiet ta' azzjoni għaż-żgħażagħ dwar kif jistgħu jinkisbu riżultati aktar effettivi u f’inqas żmien għaż-żgħażagħ qiegħda, permezz tal-infiq mill-FSE. L-ambitu tal-awditjar kien limitat għal azzjonijiet relatati mal-FSE fi ħdan l-inizjattiva YATs u kien jeskludi dawk minn sorsi oħra, inkluż b’mod partikolari l-FEŻR. Aħna eżaminajna jekk:

οil-Kummissjoni, permezz tal-għarfien u l-informazzjoni disponibbli għal inizjattivi u miżuri eżistenti tal-FSE għall-impjieg taż-żgħażagħ u/jew l-għarfien tagħha ta’ prattika tajba fi Stati Membri oħra, kinitx issodisfat b’mod effettiv ir-rwol konsultattiv previst f’din l-inizjattiva;

οl-inizjattiva YATs kinitx wasslet biex l-Istati Membri jagħmlu proposti għal riprogrammar sinifikanti u mmirat, tal-fondi disponibbli taħt il-Programmi Operazzjonali tal-FSE għall-2007-2013 (jew permezz ta’ riallokazzjoni tal-fondi fi ħdan l-assi prijoritarju tal-PO) u jekk il-proposti kinux ġew ivvalutati mill-Kummissjoni f’konformità mal-objettivi tal-inizjattiva YATs;

οkinux ġew stabbiliti mill-Kummissjoni arranġamenti adegwati biex tirrapporta dwar is-segwitu tal-inizjattiva YATs.

20

L-awditu tagħna kopra l-perjodu mill-2012 sal-2014 u ffoka fuq il-kontribut mill-Kummissjoni għall-inizjattiva YATs. B’mod partikolari kien jinkludi:

οanaliżi tal-informazzjoni li l-Kummissjoni kellha fl-2012 dwar il-miżuri tal-FSE favur iż-żgħażagħ qiegħda u l-prestazzjoni rispettiva ta’ dawn il-miżuri;

οanaliżi tar-riprogrammar li sar fi żmien 12-il xahar wara l-laqgħat tal-YATs għas-60 Programm Operazzjonali tal-FSE tat-8 Stati Membri kkonċernati mill-inizjattiva YATs, u eżaminar dettaljat tal-emendi għal kampjun ta’ 8 PO¹⁸ u l-valutazzjoni relatata mill-Kummissjoni;

οanaliżi tal-monitoraġġ u r-rappurtar mill-Kummissjoni dwar ir-riżultati tal-YATs sa tmiem l-2014.

21

Inkisbet evidenza minn analiżijiet tad-dokumenti u intervisti mal-Kummissjoni, u ġie indirizzat stħarriġ lid-dipartimenti rilevanti tal-Kummissjoni involuti fl-eżerċizzju YATs fir-rigward tal-finanzjament mill-FSE.

22

F’Marzu 2015, aħna ppubblikajna l-ewwel rapport dwar il-problema tal-qgħad fost iż-żgħażagħ, jiġifieri dwar il-Garanzija għaż-Żgħażagħ tal-UE¹⁹.

18L-Irlanda: PO għall-Investiment fil-Kapital Uman; il-Greċja: PO għall-Edukazzjoni u t-Tagħlim Tul il-Ħajja, u PO għall-Iżvilupp tar-Riżorsi Umani; Spanja: PO għar-Reġjun ta’ Navarra; l-Italja: PO għar-Reġjun ta’ Sqallija; il-Litwanja: PO għall-Iżvilupp tar-Riżorsi Umani; il-Portugall: PO għall-Potenzjal Uman; is-Slovakkja: PO għall-Impjieg u l-Inklużjoni Soċjali (ara t-Tabella 1).

19Ir-Rapport Speċjali Nru 3/2015 tal-QEA “Il-Garanzija għaż-Żgħażagħ tal-UE: ittieħdu l-ewwel passi iżda hemm riskji fil-ġejjieni għall-implimentazzjoni” (http://eca.europa.eu).

Osservazzjonijiet

Valutazzjoni tal-effettività tar-rwol konsultattiv tal-Kummissjoni

23

L-inizjattiva YATs tnediet bl-aspettattiva li l-Kummissjoni, permezz ta’ rwol konsultattiv, tkun tista’ tgħin lill-awtoritajiet nazzjonali/reġjonali fit-tmien Stati Membri biex jirriallokaw il-finanzjament mill-FSE għal proġetti li jagħmlu l-akbar differenza fl-iqsar żmien (ara l-Kaxxa 1). B’mod partikolari, l-esperti tal-Kummissjoni ingħataw il-kompitu li jaħdmu mal-awtoritajiet nazzjonali u mas-sħab soċjali nazzjonali fuq azzjonijiet immirati għall-ġlieda kontra l-qgħad fost iż-żgħażagħ.

24

Għalhekk, aħna eżaminajna:

οl-informazzjoni dwar il-prestazzjoni u l-informazzjoni finanzjarja li kienet disponibbli għall-Kummissjoni dwar il-miżuri tal-FSE għaż-żgħażagħ qiegħda; u

οl-azzjoni preparatorja tal-Kummissjoni qabel il-laqgħat tal-YATs.

L-informazzjoni dwar il-prestazzjoni u l-informazzjoni finanzjarja dwar l-FSE li kienet disponibbli llimitat l-effettività tar-rwol konsultattiv tal-Kummissjoni lit-timijiet ta' azzjoni għaż-żgħażagħ

Informazzjoni dwar il-prestazzjoni

25

L-informazzjoni relatata mal-prestazzjoni li kienet disponibbli għall-Kummissjoni fir-rigward ta’ miżuri tal-FSE dwar l-impjieg implimentati mill-Istati Membri rriżultat minn attivitajiet regolari ta’ monitoraġġ u evalwazzjoni fil-livell nazzjonali. L-obbligi minimi ta’ rappurtar mill-Istati Membri lill-Kummissjoni li kienu obbligatorji ġew stipulati fir-regolamenti²⁰. Ġeneralment, dan ir-rappurtar kien fil-livell tal-assi prijoritarju taħt il-PO. Barra minn hekk, l-Istati Membri ġew mitluba mill-Kummissjoni biex jipprovdu informazzjoni ad hoc fuq bażi volontarja.

26

Il-monitoraġġ tal-prestazzjoni ta’ miżura speċifika jew ta’ proġett speċifiku kien ir-responsabbiltà tal-Awtorità Maniġerjali fl-Istat Membru. Il-Kummissjoni ġabret u analizzat din id-data dwar il-monitoraġġ u l-evalwazzjoni fuq bażi kontinwa għal Stati Membri individwali. Matul il-perjodu tal-programm 2007-2013, l-Istati Membri kellhom ukoll diskrezzjoni kbira dwar kif jirrappurtaw informazzjoni aggregata dwar il-prestazzjoni lill-Kummissjoni. Ir-regolament kien jippreskrivi biss tip obbligatorju wieħed ta’ indikatur li kien id-data dwar l-outputs għall-parteċipanti²¹. B’referenza għaż-żgħażagħ, pereżempju, l-Istati Membri kienu meħtieġa biss jimmonitorjaw u jirrappurtaw ta’ kull sena dwar l-għadd ta’ parteċipanti fil-miżuri tal-FSE għal persuni ta’ bejn il-15 u l-24 sena. Ma kien hemm l-ebda indikatur tar-riżultati speċifikat fir-regolamenti.

27

Ir-rapport tal-2014 tan-Netwerk ta’ Evalwazzjoni ta’ Esperti tal-FSE dwar il-kisbiet prinċipali tal-FSE għall-2007-2013 innota wkoll li abbażi tal-arranġamenti eżistenti ma kienx possibbli għalihom li jiksbu data ta’ sinifikat dwar ir-riżultati tal-interventi tal-FSE fl-Istati Membri²².

28

Barra minn hekk, hemm dgħufijiet fir-rigward tal-kwalità u l-affidabbiltà tal-informazzjoni dwar il-prestazzjoni tal-FSE li ġeneralment ġiet irrappurtata mill-Istati Membri lill-Kummissjoni, kif ġie nnutat mill-Qorti f’rapporti preċedenti²³. Is-Servizz tal-Awditjar Intern tal-Kummissjoni, fir-Rapport tiegħu ta’ Diċembru 2013 dwar is-sistemi ta’ kejl tal-prestazzjoni tad-Direttorat Ġenerali għall-Impjiegi, l-Affarijiet Soċjali u l-Inklużjoni qajjem kwistjonijiet simili.

29

Abbażi tal-informazzjoni dwar il-monitoraġġ li ġiet irrappurtata mill-Istati Membri, il-Kummissjoni ġeneralment ma kinitx taf liema attivitajiet kienu wrew li kienu effettivi fil-passat fl-ilħuq tal-objettiv fil-miri li ż-żgħażagħ ikollhom impjieg. B’riżultat ta’ dan, il-Kummissjoni ma kinitx f’pożizzjoni li tidentifika faċilment it-“tagħlimiet miksuba” jew il-“prattiki tajba” (jiġifieri liema miżuri tal-FSE - li l-effettività tagħhom kienet intweriet fil-passat — setgħu tnedew b’mod rapidu bir-riprogrammar jew mingħajru u liema miżuri eżistenti kien imisshom ġew adattati għaliex ma kinux jaħdmu jew għaliex ma kinux prijorità).

Stħarriġ ad hoc kumplementari

30

Fl-2010, il-Kummissjoni wettqet eżerċizzju biex teżamina “mal-Istati Membri l-interventi tal-ESF (FSE) immirati lejn iż-żgħażagħ u biex tiżdied il-kuxjenza ta’ u jiġi mmassimizzat il-potenzjal tal-ESF (FSE) għall-appoġġ taż-żgħażagħ”²⁴. Dan l-eżerċizzju kellu l-għan li jidentifika “prattiki tajbin” għal użu effiċjenti ta’ flus mill-FSE sabiex jiżdiedu l-opportunitajiet ta’ impjieg għaż-żgħażagħ u tiġi ispirata l-applikazzjoni ta’ dawn il-prattiki b’mod aktar wiesa’ fil-programmi tal-Istati Membri (ara l-paragrafu 25).

31

Għal dan l-għan, il-Kummissjoni stħarrġet l-Awtoritajiet Maniġerjali tal-FSE fl-Istati Membri kollha. Abbażi tar-risposti li rċeviet, il-Kummissjoni ħejjiet rapport li hija ddefinixxiet bħala pass inizjali fl-identifikazzjoni ta’ wħud mill-miżuri u l-approċċi li qed jiġu żviluppati fi ħdan l-FSE, li jipprovdu appoġġ effettiv liż-żgħażagħ fil-kisba ta’ edukazzjoni u taħriġ rilevanti u fis-sejbien ta’ impjieg u rwol attiv fis-soċjetà²⁵.

32

Dan ir-rapport huwa informattiv fis-sens li fih bosta eżempji ta’ miżuri implimentati madwar l-Istati Membri. Madankollu, fir-rapport ma saret l-ebda analiżi dwar liema miżura tal-FSE għandha titqies bħala “prattika tajba”. B’mod partikolari, ma ssir l-ebda referenza għall-effettività u l-effiċjenza tal-interventi f’termini ta’ riżultati reali li jistgħu jitkejlu, miksuba għaż-żgħażagħ.

33

Ir-rapport jinkludi wkoll annessi li fihom stampa ġenerali tal-allokazzjoni finanzjarja u l-implimentazzjoni tad-diversi Programmi Operazzjonali, kif ukoll l-għadd ta’ parteċipanti. Din l-informazzjoni ġiet ipprovduta mill-Istati Membri fuq bażi volontarja. Id-dikjarazzjoni ta’ ċaħda ta’ responsabbiltà tal-Kummissjoni li tgħid li din id-data la hija komprensiva u lanqas kumparabbli għalkollox, turi d-dgħufijiet f’dan it-tip ta’ data disponibbli għall-Kummissjoni dwar l-implimentazzjoni tal-FSE (ara l-paragrafi 25 sa 29).

Informazzjoni finanzjarja

34

Għall-iskop tal-eżerċizzju speċifiku YATs, il-Kummissjoni kien imissha kellha għad-dispożizzjoni tagħha stampa ġenerali dettaljata biżżejjed tal-ammonti li kienu potenzjalment disponibbli għar-riprogrammar u/jew ir-riallokazzjoni biex tappoġġa l-opportunitajiet ta’ impjiegi għaż-żgħażagħ. Għalhekk, aħna vvalutatajna l-punt sa fejn informazzjoni bħal din kienet disponibbli biex tiffaċilita t-tħejjija mill-Kummissjoni tal-laqgħat tal-YATs. Informazzjoni bħal din ma kinitx disponibbli faċilment għall-Kummissjoni u għalhekk kellha tistabbilixxi stimi maqbula mal-Istati Membri kkonċernati.

35

Fir-rigward tal-informazzjoni finanzjarja, waħda mid-diffikultajiet tinsab fil-fatt li s-sistema ta’ monitoraġġ finanzjarju tal-FSE għall-perjodu ta’ programmazzjoni 2007-2013 ma tippermettix li l-finanzjament ikun marbut direttament ma’ gruppi speċifiċi fil-mira (bħal żgħażagħ qiegħda). Il-kategoriji ta’ nfiq previsti mill-qafas legali tfasslu skont it-tip ta’ intervent, bħal “implementazzjoni ta’ miżuri attivi u ta’ prevenzjoni fis-suq tax-xogħol” minflok ma ġew ikklassifikati skont il-grupp fil-mira, bħal pereżempju “żgħażagħ” jew “ħaddiema aktar imdaħħlin fiż-żmien”²⁶.

36

L-informazzjoni dwar il-finanzjament mill-FSE li hu potenzjalment disponibbli għar-riprogrammar/ir-riallokazzjoni tiġi mmonitorjata fil-livell nazzjonali mill-Awtoritajiet Maniġerjali. Madakollu, il-Kummissjoni qablet fil-Grupp ta’ Ħidma Tekniku tal-FSE mal-Istati Membri, li huma volontarjament jirrappurtaw l-eżekuzzjoni finanzjarja tagħhom fuq il-post għal kull PO fuq bażi trimestrali. L-awditu tagħna wera li dan ir-rappurtar finanzjarju trimestrali ma kienx armonizzat: b’mod partikolari, l-Istati Membri rrappurtaw abbażi tad-definizzjonijiet nazzjonali tagħhom tat-termini “mhux allokati” jew “mhux impenjati”. Tabilħaqq, dawn id-definizzjonijiet jirriżultaw minn varjetà ta’ prattiki kontabilistiċi madwar l-Istati Membri. B’riżultat ta’ dan, il-Kummissjoni mhux neċessarjament kellha għad-dispożizzjoni tagħha l-informazzjoni l-aktar preċiża dwar l-implimentazzjoni finanzjarja.

37

F’dan ir-rigward, aħna sibna inkonsistenzi sinifikanti għas-Slovakkja bejn l-istimi aggregati ppubblikati mill-Kummissjoni għal fondi mhux allokati u d-data użata fil-kuntest tal-eżerċizzju YATs (ara l-Kaxxa 2).

L-attivitajiet preparatorji tal-Kummissjoni rriżultaw f’”dokumenti tal-pajjiż” li kienu ġeneriċi

38

Fi Frar 2012, il-Kummissjoni ħabbret li l-esperti tagħha kienu lesti jmorru fuq il-post u jaħdmu fis-sitwazzjoni speċifika u l-ħtiġijiet speċifiċi ta’ kull pajjiż²⁷. Aħna vvalutajna jekk il-Kummissjoni, abbażi tas-sorveljanza tagħha tal-politiki tal-Istati Membri dwar l-impjiegi u qabel il-laqgħat tal-YATs mal-awtoritajiet nazzjonali, kinitx:

οanalizzat il-ħtiġijiet u/jew l-isfidi li gruppi speċifiċi ta’ żgħażagħ jiffaċċjaw meta jidħlu fis-suq tax-xogħol;

οeżaminat ir-rekwiżiti tal-ħiliet attwali u futuri ta’ min iħaddem²⁸;

οidentifikat kif l-interventi tal-FSE jistgħu jikkontribwixxu għall-issodisfar ta’ wħud minn dawn il-ħtiġijiet; u

οanalizzat bidliet potenzjali għall-implimentazzjoni tal-programmi (bħal aġġustamenti għall-kriterji ta’ eliġibbiltà u għall-kriterji tal-għażla) biex b’hekk ittejjeb l-effettività tal-miżuri tal-FSE.

39

Sabiex iħejji b’mod effettiv għal-laqgħat tal-YATs, is-Segretarjat Ġenerali tal-Kummissjoni ħejja mudell (magħruf bħala d-”dokument tal-pajjiż”) li ġie ċċirkolat biex jimtela mid-Direttorati Ġenerali (DĠ) kollha li jkunu se jkunu involuti mat-timijiet ta' azzjoni għaż-żgħażagħ (ara l-Kaxxa 1). F’dan il-kuntest, id-Drettorat Ġenerali tal-Impjiegi, l-Affarijiet Soċjali u l-Inklużjoni ngħata l-kompitu li jipprovdi analiżi tal-kawżi prinċipali tal-livell għoli ta’ qgħad fost iż-żgħażagħ għal kull wieħed mit-tmien Stati Membri u l-gruppi ta’ żgħażagħ li huma partikolarment affettwati minn dan. Huwa ntalab ukoll jeżamina l-ħtieġa li l-finanzjament disponibbli mill-UE, jerġa’ jiġi ffukat fuq iż-żgħażagħ fil-kuntest tal-implimentazzjoni tal-Programmi Operazzjonali tal-FSE, biex jidentifika liema miżuri tal-FSE fuq terminu qasir jistgħu jgħinu u biex iqis il-possibbiltajiet għal implimentazzjoni rapida. Id-”dokumenti tal-pajjiż” li kienu kkompletati ġew konsolidati mis-Segretarjat Ġenerali u mibgħuta lill-Istati Membri qabel il-laqgħa.

Kaxxa 2

Eżempju ta’ inkonsistenzi fl-informazzjoni pprovduta dwar fondi disponibbli

F’Novembru 2011, għas-Slovakkja, il-Kummissjoni stmat li kien hemm disponibbli EUR 39 miljun ta’ fondi mill-FSE, filwaqt li, wara ż-żjara tal-Kummissjoni fi Frar 2012 lill-Istat Membru inkwistjoni, kien hemm disponibbli EUR 422 miljun ta’ fondi mill-FSE. Filwaqt li stimi ogħla huma plawżibbli minħabba l-perjodi latenti inerenti fis-sistema ta’ rappurtar, dan ma jistax ikun il-każ għaċ-ċifra aktar baxxa.

40

L-analiżi tagħna tad-”dokumenti tal-pajjiż” wriet li dawn taw stampa ġenerali tal-kawżi ta’ livell għoli ta’ qgħad fil-livell tal-Istati Membri (eż. l-instabbiltà tal-impjiegi minħabba s-segmentazzjoni tas-suq tax-xogħol, it-tluq bikri mill-iskola, il-qgħad fit-tul fost iż-żgħażagħ, in-nuqqas ta’ tlaqqigħ tal-ħiliet, in-nuqqas ta’ postijiet tax-xogħol battala minħabba r-rata ogħla tal-qgħad, il-kriżi ekonomika, eċċ.). Fid-”dokumenti tal-pajjiż” tagħha, il-Kummissjoni, tabilħaqq identifikat, sa ċertu punt il-gruppi ta’ żgħażagħ li huma partikolarment affettwati mill-qgħad skont l-età u parzjalment skont il-livell ta’ edukazzjoni (jiġifieri “b’inqas ħiliet/b’inqas kwalifiki”). Minkejja l-fatt li l-kejl standard tal-Eurostat għall-qgħad fost iż-żgħażagħ ikopri l-popolazzjoni fil-firxa tal-età ta’ 15-24, aħna sibna li kien hemm grad ta’ detall li kien ivarja u ftit li xejn uniformità fl-analiżi inkluża fid-”dokumenti tal-pajjiż” fir-rigward tal-firxa tal-età li tikkostitwixxi “żagħżugħ”²⁹. Barra minn hekk, l-analiżi ma koprietx l-iskala tal-problema għaż-żgħażagħ skont is-sess, il-lok ġeografiku u/jew it-tip ta’ żvantaġġi (eż. immigranti, minoranzi marġinalizzati, eċċ.).

41

Id-”dokumenti tal-pajjiż” tal-Kummissjoni lanqas ma kienu jinkludu analiżi tax-xejriet fil-ħiliet u l-ħtiġijiet tas-suq tax-xogħol skont il-pajjiż u skont is-settur, minkejja l-fatt li fehim tajjeb tal-ħtiġijiet ta’ min iħaddem huwa kruċjali biex jitnaqqas in-nuqqas ta’ tlaqqigħ tal-ħiliet. Analiżi tas-setturi li juru żieda potenzjali fid-domanda għall-ħaddiema setgħet tkun partikolarment utli f’sitwazzjoni fejn livell għoli ta’ qgħad jeżisti flimkien ma’ diffikultajiet dejjem jiżdiedu biex jimtlew postijiet battala, bħalma kien il-każ għall-Istati Membri tal-UE mill-2010 ’l quddiem. Dan kieku, kien jiffaċilita r-riorjentament tat-taħriġ lejn setturi b’kapaċità akbar ta’ impjiegi³⁰.

42

Barra minn hekk, l-awditu tagħna wera li l-analiżijiet ipprovduti mill-Kummissjoni li kkontribwew għall-elaborazzjoni tad-”dokumenti tal-pajjiż” kien fihom dikjarazzjonijiet vagi bħal “jeħtieġ li niżviluppaw b’mod urġenti l-ħiliet li huma meħtieġa jew li se jkunu meħtieġa fis-suq tax-xogħol”³¹ jew “it-taħriġ għandu jkun strettament relatat mal-ħtiġijiet tas-suq tax-xogħol, kemm dawk attwali kif ukoll dawk fuq terminu medju, f’setturi ekonomiċi prijoritarji”³².

43

Fir-rigward ta’ miżuri fuq terminu qasir biex jiġi miġġieled il-qgħad fost iż-żgħażagħ, u li jistgħu jiġu appoġġati mill-FSE, aħna nnutajna li d-”dokumenti tal-pajjiż” kienu ġenerali ħafna u mhux marbuta biż-żmien. Jistgħu jirreferu għal kwalunkwe Stat Membru, b’mod partikolari fin-nuqqas ta’ analiżi dettaljata tal-ħtiġijiet tas-suq tax-xogħol (ara l-Kaxxa 3).

Kaxxa 3

Eżempji ta’ miżuri ġeneriċi msemmija fid-”dokumenti tal-pajjiż”

Il-Kummissjoni ssuġġeriet li l-Irlanda għandha “ssaħħaħ il-politiki attivi u mmirati tas-suq tax-xogħol, għaż-żgħażagħ b’enfasi fuq gwida għall-karrieri mfassla apposta, konsulenza u attivitajiet ta’ tfittix ta’ impjiegi”, “tintervjeni b’mod rapidu, billi toffri aktar edukazzjoni, taħriġ (mill-ġdid) jew miżuri ta’ attivazzjoni…” jew “tħaffef it-tranżizzjonijiet fis-suq tax-xogħol għaż-żgħażagħ”.

Għall-Portugall, hija ssuġġeriet miżuri mmirati lejn żgħażagħ qiegħda, bħal “traineeships u taħriġ mill-ġdid u gwida f’oqsma/professjonijiet li huma rilevanti għall-ħtiġijiet tas-suq tax-xogħol”.

44

Filwaqt li d-”dokumenti tal-pajjiż” tabilħaqq identifikaw il-gruppi ta’ żgħażagħ li huma partikolarment affettwati mill-qgħad, l-interventi tal-FSE proposti fihom mhux dejjem kienu mmirati speċifikament lejhom. Pereżempju, fl-Italja, żgħażagħ b’”edukazzjoni għolja u edukazzjoni medja” nstabu li kienu f’diffikultà partikolari. Madankollu, l-inizjattiva prinċipali identifikata fid-”dokument tal-pajjiż” kienet tinvolvi r-riprogrammar ta’ fondi disponibbli mill-PO reġjonali tal-FSE (EUR 311 miljun għall-2012) għall-PO nazzjonali dwar l-Edukazzjoni, li fil-biċċa l-kbira jindirizza skejjel primarji u sekondarji. Din l-għażla kienet prinċipalment mmotivata mill-objettiv li l-assorbiment finanzjarju jiġi massimizzat. Kuntratti tal-apprendistat u mekkaniżmi għall-kreditu tat-taxxi kienu wkoll issuġġeriti bħala interventi possibbli, mingħajr l-ebda evidenza li dawn għandhom ikunu l-aħjar strumenti li jintużaw fl-Italja għal persuni bi kwalifiki għolja, fid-dawl tas-sitwazzjoni tas-suq tax-xogħol tagħha.

Eżitu tal-inizjattiva timijiet ta' azzjoni għaż-żgħażagħ

45

Sabiex nivvalutaw l-eżitu tal-inizjattiva YATs, aħna eżaminajna jekk:

οil-laqgħat tal-YATs irriżultawx fi proposti speċifiċi għal miżuri aktar effettivi, f’inqas żmien tal-FSE biex jitnaqqsu l-livelli ta’ qgħad fost iż-żgħażagħ;

οhemmx stimi tal-ammonti ta’ fondi mill-FSE li ġew riprogrammati jew riallokati b’riżultat tal-laqgħat tal-YATs;

οil-Kummissjoni vvalutatx l-effettività tal-emendi għall-PO proposti mill-Istati Membri wara l-laqgħat tal-YATs;

οl-istedina tal-Kummissjoni biex jitħejjew Pjanijiet ta’ Azzjoni għaż-Żgħażagħ skont l-eżitu tal-laqgħat tal-YATs kinitx ġiet segwita mill-Istati Membri u jekk il-Programm Nazzjonali ta’ Riforma kinux jinkludu referenza għar-riżultati mistennija tal-eżerċizzju ta’ riprogrammar u riallokazzjoni tal-FSE li sar wara l-laqgħat tal-YATs.

Il-laqgħat tat-timijiet ta' azzjoni għaż-żgħażagħ ipprovdew proposti għar-riprogrammar u r-riallokazzjoni tal-FSE f’termini ġenerali

46

Wara l-laqgħat tal-YATs fi Frar 2012, il-Kummissjoni ġabret fil-qosor il-proposti li saru għar-riprogrammar tal-FSE u r-riallokazzjoni tal-baġit fin-noti ta’ konklużjoni (imsejħa “konklużjonijiet operazzjonali”) imħejjija mis-Segretarjat Ġenerali u bagħtithom formalment lill-Istati Membri.

47

L-analiżi tagħna tar-rapporti tad-Direttorat Ġenerali tal-Impjiegi, l-Affarijiet Soċjali u l-Inklużjoni dwar il-laqgħat tal-YATs u l-konklużjonijiet operazzjonali tas-Segretarjat Ġenerali wriet li għal seba’ mit-tmien Stati Membri, il-parteċipanti ddiskutew f’termini ġenerali l-alternattivi possibbli għar-ridistribuzzjoni tal-fondi mill-FSE. Huma ma speċifikawx kif l-istrumenti/il-programmi eżistenti jistgħu jintużaw b’mod aktar effettiv biex jiġi indirizzat il-qgħad fost iż-żgħażagħ. Eżempji tal-eżitu ta’ dawn id-diskussjonijiet kif tniżżlu mill-Kummissjoni kienu: “tista’ tiġi esplorata prijoritizzazzjoni ulterjuri fir-riprogrammar biex isir aktar enfasi fuq l-impjieg taż-żgħażagh u l-appoġġ lill-SMEs” (l-Italja)³³ jew “l-awtoritajiet se jesploraw l-idea ta’ finanzjament ta’ traineeships addizzjonali Leonardo/Erasmus taħt il-PO tal-FSE” u “se jesploraw il-possibbiltà ta’ proġetti pilota għal taħriġ vokazzjonali doppju” (Spanja)³⁴.

48

Il-laqgħa tal-YATs mal-awtoritajiet Litwani tista’ titqies bħala każ ta’ prattika tajba meta mqabbla mal-approċċ ġenerali segwit (ara l-Kaxxa 4).

Kaxxa 4

Proposti speċifiċi fil-konklużjonijiet operazzjonali tal-laqgħa tal-YATs fil-Litwanja

Il-konklużjonijiet operazzjonali tal-laqgħa tal-YATs fil-Litwanja identifikaw azzjonijiet konkreti għat-titjib tas-sitwazzjoni ta’ żgħażagħ qiegħda billi l-fondi disponibbli mill-FSE jerġgħu jiġu ffukati mill-ġdid fil-perjodu qasir. Dawn l-azzjonijiet kienu jinkludu fost oħrajn:

οit-titwil tal-proġett “Be active on the labour market” li kien intemm f’Jannar 2012 biex ikopri 6 000-10 000 żagħżugħ addizzjonali matul il-perjodu 2012-2013 (ħtieġa ta’ finanzjament addizzjonali mill-FSE stmata f’livell ta’ EUR 6-10 miljun). L-effettività ta’ dan il-proġett kienet ġiet ivvalutata b’mod pożittiv, b’aktar minn nofs il-parteċipanti jiġu impjegati fuq bażi permanenti;

οl-aċċellerazzjoni fl-implimentazzjoni tal-Fond ta’ Promozzjoni tal-Intraprenditorija bil-provvediment ta’ 400 selfa addizzjonali u t-taħriġ ta’ 1 000 żagħżugħ addizzjonali (ħtieġa ta’ finanzjament addizzjonali mill-FSE stmata f’livell ta’ EUR 3 miljun). Kważi nofs il-parteċipanti kienu persuni taħt id-29 sena.

49

Il-konklużjonijiet operazzjonali tas-Segretarjat Ġenerali enfasizzaw il-ħtieġa għal espansjoni jew estensjoni tal-miżuri eżistenti, iżda ma ċċarawx biżżejjed kif l-effettività tal-miżuri eżistenti tista’ titjieb. Pereżempju, il-konklużjonijiet operazzjonali għall-Greċja semmew il-miżuri li ġejjin: “żieda fl-implimentazzjoni effettiva tal-istrateġija nazzjonali ġdida ta’ tagħlim tul il-ħajja, tisħiħ tal-Edukazzjoni u t-Taħriġ Vokazzjonali (ETV) u s-sistemi ta’ apprendistat…”³⁵, iżda ma speċifikawx kif dawn il-miżuri jistgħu jittejbu bi tqabbil mal-passat, sabiex jgħinu liż-żgħażagħ jegħlbu l-ostakoli speċifiċi li huma jiffaċċjaw biex jidħlu fis-suq tax-xogħol.

50

Saru proposti biex xi miżuri eżistenti jiġu estiżi għaliex dawn kienu żguraw implimentazzjoni rapida f’termini ta’ assorbiment ta’ fondi mingħajr ma kienet ġiet diskussa jew ivvalutata l-effettività tagħhom fil-passat f’termini ta’ riżultati (eż. l-għadd ta’ riċevituri finali li jidħlu f’impjiegi wara l-intervent tal-FSE). Fl-aħħar nett, l-analiżi tagħna wriet li l-Kummissjoni ma pprovdiet l-ebda linja gwida teknika għall-Istati Membri dwar kif għandhom itejbu l-immirar tal-fondi fl-implimentazzjoni tal-PO tagħhom (eż. billi jiddefinixxu aħjar l-ambitu tal-attivitajiet, iniedu sejħiet speċifiċi għall-offerti, inklużi kriterji speċifiċi tal-għażla li jindirizzaw il-ħtiġijiet tal-gruppi prijoritarji taż-żgħażagħ fil-mira, eċċ.), matul dawn il-laqgħat.

It-timijiet ta' azzjoni għaż-żgħażagħ wasslu għar-riprogrammar u/jew ir-riallokazzjoni tal-fondi mill-FSE, iżda huwa diffiċli li tiġi pprovduta ċifra kumplessiva

51

Għall-valutazzjoni tagħna tal-eżitu tal-YATs f’termini ta’ riorjentament tal-finanzjament mill-FSE għal miżuri li għandhom l-għan li jnaqqsu l-livelli ta’ qgħad fost iż-żgħażagħ, aħna qiesna żewġ aspetti speċifiċi: ir-riprogrammar formali tal-FSE (b’approvazzjoni permezz ta’ deċiżjoni tal-Kummissjoni) u l-proċess ta’ riallokazzjoni tal-baġit fi ħdan assi prijoritarju ta’ PO eżistenti. Sabiex nipprovdu stima tal-ammont totali ta’ riprogrammar/riallokazzjoni tal-FSE wara l-inizjattiva YATs, aħna analizzajna informazzjoni finanzjarja pprovduta mill-Kummissjoni fl-2015 għas-60 PO kkonċernati kollha tal-FSE. Aħna vvalutajna fid-dettall l-estent tar-riprogrammar għal kampjun ta’ tmien PO tal-FSE.

52

L-analiżi tagħna wriet li kien sar eżerċizzju ta’ riprogrammar tal-FSE wara l-laqgħat tal-YATs fi Frar 2012. Total ta’ 36 minn 60 PO tal-FSE fit-8 Stati Membri ġew riprogrammati bejn Frar 2012 u Marzu 2013. Għat-tmien PO li eżaminajna fid-dettall, il-fondi mill-FSE li ġew riprogrammati bl-objettiv li jwasslu riżultati rapidi biex jiġi ttrattat il-qgħad fost iż-żgħażagħ, kif ikkonfermat mill-Kummissjoni, ammontaw għal EUR 337 miljun.

53

Il-provvediment ta’ ċifra kumplessiva eżatta dwar ir-riprogrammar u/jew ir-riallokazzjoni tal-FSE fir-rigward tal-YATs huwa diffiċli, peress li din setgħet ma kinitx konsegwenza tal-laqgħat relatati, iżda minħabba raġunijiet oħra. Skont l-informazzjoni li saret disponibbli mill-Istati Membri lill-Kummissjoni, sa Ġunju 2013 l-inizjattiva YATs irriżultat fir-riprogrammar u/jew ir-riallokazzjoni ta’ fondi mill-FSE ta’ madwar EUR 1 915 miljun fl-Istati Membri kkonċernati, bl-eċċezzjoni tal-Latvja (ara t-Tabella 2). Dan jikkorrispondi għal 19.2 % tal-EUR 9 971 miljun ta’ fondi mill-FSE mhux allokati li kienu inizjalment disponibbli għat-tmien Stati Membri.

54

Barra minn hekk, aħna sibna li din l-informazzjoni mhijiex preċiża, tal-inqas dik għall-Italja fejn l-ammont totali riallokat ta’ EUR 557 miljun li kien irrappurtat jinkludi, għall-PO reġjonali tal-FSE fl-Italja (il-Puglia), ammont ta’ EUR 27 miljun li fil-fatt ġie riprogrammat u rrappurtat skont dan fl-ammont totali li ġie riprogrammat (jiġifieri EUR 131 miljun).

Tabella 2

Ammonti mill-FSE li ġew riprogrammati u riallokati b’riżultat tal-YATs sa Ġunju 2013 kif irrappurtati mill-Kummissjoni

Stat Membru
Għadd ta’ PO tal-FSE
FSE qabel il-YATs (tmiem l-2011)
Ammonti mill-FSE mmobilizzati għal miżuri/azzjonijiet għall-impjieg taż-żgħażagħ, b’riżultat tal-YATs

FSE totali¹
(miljun EUR)
Ammonti mill-FSE mhux allokati, skont il-Kummissjoni
(miljun EUR)
Ammonti mill-FSE li ġew riprogrammati, skont il-Kummissjoni
(miljun EUR)
Ammonti mill-FSE li ġew riallokati, skont il-Kummissjoni
(miljun EUR)
Total³
(miljun EUR)
Sehem fuq l-FSE totali(3/1)

L-Irlanda¹
1
375
2
25
25
6.7 %

Il-Greċja
4
4 364
1 495
466
466
10.7 %

Spanja
22
8 057
2 712
491
491
6.1 %

L-Italja²
24
6 931
3 674
131
557
688
9.9 %

Il-Latvja
1
583
0
0
0
0
0.0 %

Il-Litwanja
2
1 028
289
27
27
2.6 %

Il-Portugall
4
6 845
1 760
143
143
2.1 %

Is-Slovakkja³
2
1 500
39
75
0
75
5.0 %

TOTAL
60
29 683
9 971

1 915
6.5 %

1Għall-Irlanda, ir-riallokazzjoni ta’ EUR 25 miljun kienet diġà ntalbet f’Diċembru 2011, jiġifieri qabel ma tnediet l-inizjattiva YATs.

2Għall-Italja, l-ammont riallokat li kien irrappurtat jinkludi EUR 27 miljun tal-PO għall-Puglia li fil-fatt ġew riprogrammati u rrappurtati skont dan fl-ammont li ġie riprogrammat (ara l-paragrafu 54).

3Għas-Slovakkja, l-istima ta’ EUR 39 miljun ta’ fondi mhux allokati kif ikkomunikata mill-Kummissjoni ġiet stmata b’mod insuffiċjenti; aktar tard deher li fil-fatt kienu disponibbli EUR 422 miljun (ara l-Kaxxa 2).

Sors: Il-kalkolu tal-QEA bbażat fuq is-Sistema għall-Ġestjoni tal-Fondi fl-UE (SFC2007) u data pprovduta mill-Kummissjoni.

55

Il-Kummissjoni ma kinitx f’pożizzjoni li tipprovdi ripartizzjoni bejn l-ammonti mill-FSE li ġew riprogrammati u dawk li ġew riallokati għal ħamsa mit-tmien Stati Membri. Għat-tmien PO kkampjunati, il-Kummissjoni setgħet tipprovdi biss informazzjoni għall-PO tal-FSE f’żewġ Stati Membri: il-PO Grieg, Edukazzjoni u Tagħlim Tul-il-Ħajja (bejn wieħed u ieħor EUR 24 miljun relatati ma’ miżuri ġodda għaż-żgħażagħ), u l-PO għal-Litwanja, Żvilupp tar-Riżorsi Umani (bejn wieħed u ieħor EUR 29 miljun).

56

F’Marzu 2014, il-Kummissjoni ħarġet il-pubblikazzjoni l-aktar reċenti tagħha li kienet tiffoka fuq ir-riorjentament tal-FSE³⁶. Skont dan id-dokument, ir-riżorsi tal-FSE li ġew riprogrammati u/jew riallokati għal azzjonijiet speċifiċi għaż-żgħażagħ kienu jammontaw għal madwar EUR 4.2 biljun³⁷, li minnhom EUR 1.8 biljun kienu ġew impenjati għal proġetti li, f’dak iż-żmien, kienu għadhom għaddejjin fl-Istati Membri. Madwar 1.2 miljun żagħżugħ kellhom jibbenefikaw minn dan l-appoġġ. Il-Qorti ma setgħetx tikkonferma l-preċiżjoni ta’ dawn iċ-ċifri.

57

Fl-2014, ir-rata tal-qgħad fost iż-żgħażagħ (ta’ bejn 15-24 sena) fl-UE naqset għal kemxejn aktar minn 22 % (ara l-paragrafu 1). L-evoluzzjoni tax-xejra fir-rata tal-qgħad fost iż-żgħażagħ fit-tmien Stati Membri kkonċernati mill-inizjattiva YATs tidher hawn taħt (ara l-Figura 3) iżda ma ġietx stabbilita rabta diretta mal-eżerċizzju YATs.

Figura 3

Rati tal-qgħad għal żgħażagħ ta’ bejn il-15 u l-24 sena fl-Istati Membri fejn inħolqu l-YATs, 2008-2014

Sors: L-Eurostat; Qgħad totali - Serje ta’ Stħarriġiet dwar il-Forza tax-Xogħol - Rati tal-qgħad skont is-sess, l-età u n-nazzjonalità (%).

Il-valutazzjoni mill-Kummissjoni tal-emendi għall-PO tal-FSE proposti mill-Istati Membri, iffukat prinċipalment fuq aspetti baġitarji

58

Meta jipproponu li jiġi emendat PO, l-Istati Membri huma meħtieġa li jipprovdu analiżijiet tar-raġunijiet għar-reviżjonijiet, inkluż l-impatt mistenni ta’ dawk ir-reviżjonijiet³⁸. Sabiex jiżguraw l-użu ekonomiku, effiċjenti u effettiv tal-fondi tal-UE, l-Istati Membri għandhom jispjegaw ukoll l-effetti intenzjonati tal-bidliet, f’termini tal-effettività u l-effiċjenza tagħhom fil-kisba tar-riżultati fir-rigward tal-PO u l-objettivi tal-UE.

59

Fil-komunikazzjoni tagħha dwar l-inizjattiva YATs il-Kummissjoni ddikjarat li r-riprogrammar irid isir bi qbil bejn il-Kummissjoni Ewropea u kull wieħed mit-tmien Stati Membri u dan se jkun ix-xogħol ċentrali tat-timijiet ta’ azzjoni³⁹. F’dan il-kuntest, ix-xogħol tal-Kumimissjoni relatat mal-FSE kien jikkonsisti, b’mod partikolari, fl-ivverifikar ta’ kif l-appoġġ għall-ġlieda kontra l-qgħad fost iż-żgħażagħ fuq il-post f’dawn l-Istati Membri jista’ jiġi aċċellerat u/jew riorjentat lejn interventi li jaħdmu/jistgħu jaħdmu b’mod aktar rapidu minn oħrajn u li jkollhom l-impatt neċessarju.

60

Madankollu, l-analiżi tagħna tad-dokumentazzjoni disponibbli għat-tmien PO tal-FSE kkampjunati tindika li l-Kummissjoni kienet iffukat il-valutazzjoni tagħha primarjament fuq l-aspetti baġitarji (eż. li jiġi evitat ir-riskju potenzjali tad-diżimpenn awtomatiku tal-allokazzjonijiet, li tiġi aċċellerata l-implimentazzjoni finanzjarja baxxa tal-PO, eċċ.), aktar milli fuq l-effettività tal-bidliet proposti, jiġifieri li jsir l-aħjar użu tal-fondi mill-FSE biex iż-żgħażagħ jiġu mgħejuna biex isibu impjieg jew biex iżidu l-kapaċità tagħhom għall-impjieg. Il-Kummissjoni, permezz tal-valutazzjoni u l-kummenti tagħha lill-Istati Membri, ma żguratx li l-emendi għall-PO sottomessi kienu ġġustifikati b’referenza għall-kisba ta’ riżultati aħjar. Lanqas ma żgurat li r-riprogrammar propost kien rispons xieraq biex jiġu indirizzati l-ħtiġijiet speċifiċi tal-gruppi differenti ta’ żgħażagħ (ara l-Kaxxa 5).

61

Filwaqt li mhuwiex obbligatorju taħt il-qafas tal-FSE għall-2007-2013, il-Kummissjoni ġeneralment ma ħeġġitx lill-Istati Membri biex jistipulaw jew jaġġustaw l-indikaturi tar-riżultati li jkun jippermetti li ssir valutazzjoni aħjar tal-effettività tal-finanzjament riallokat għaż-żgħażagħ. L-awditu sab li, bl-eċċezzjoni tal-Portugall (PO għall-Potenzjal Uman, ara l-Kaxxa 6) u ta’ Spanja (PO għal Navarra), il-PO l-oħrajn li ġew awditjati ma ssettjawx indikaturi rilevanti tar-riżultati.

Kaxxa 5

Eżempju ta’ emenda proposta għall-PO li ma ġietx ivvalutata mill-Kummissjoni minn perspettiva tal-prestazzjoni

Fil-każ ta’ Spanja (PO għal Navarra), ir-Reġjun iġġustifika r-riprogrammar b’żewġ objettivi ta’ aċċellerar tal-implimentazzjoni baxxa tal-PO (li, f’Diċembru 2011, kellu r-riskju li ma jkunx jista’ jassorbi l-fondi kollha allokati) u ta’ mitigazzjoni tal-impatt tal-kriżi ekonomika fuq iż-żgħażagħ, persuni ta’ aktar minn 45 sena, persuni b’diżabbiltà u dawk qiegħda fit-tul. Fil-qafas ta’ dan il-PO, wieħed mill-għanijiet kien li jiġu rinfurzati l-Programmi għal Kwalifika Professjonali Inizjali (PCPI), li toffri triq għaż-żgħażagħ li ma kisbux Ċertifikat ta’ Edukazzjoni Bażika.

Għalkemm il-valutazzjoni mill-Kummissjoni tiddikjara li wieħed mill-objettivi tar-reviżjoni kien li “tiġi ssodisfata d-domanda eżistenti għal azzjonijiet ta’ taħriġ, ta’ żvilupp ta’ ħiliet u ta’ żvilupp mill-ġdid tal-ħiliet oħra”, fil-fatt, l-ispjegazzjoni tar-Reġjun għall-bidliet fil-PO ma fiha l-ebda informazzjoni dwar fiex huwa meħtieġ l-iżvilupp ta’ ħiliet u l-iżvilupp mill-ġdid ta’ ħiliet oħra. Ma kien hemm l-ebda evidenza li l-Kummissjoni ppruvat taċċerta jekk il-bidliet għas-sistemi ta’ taħriġ proposti mill-awtoritajiet reġjonali ta’ Navarra mxewx fid-direzzjoni tal-provvediment ta’ ħiliet li kienu konformi mad-domandi tas-suq tax-xogħol

L-objettiv li jiżdied l-assorbiment tal-finanzjament disponibbli kien ukoll wieħed mill-objettivi prinċipali fir-reviżjoni tal-emendi proposti għall-PO għall-Irlanda, għall-Italja (Sqallija) u għall-Portugall.

Kaxxa 6

Eżempju tal-prattika tajba li jiġi speċifikat indikatur tar-riżultati ġdid

Wara l-laqgħa tal-YATs, il-Portugall nieda l-programm Spinta għaż-Żgħażagħ, li jipprovdi sett ta’ miżuri mmirati lejn żgħażagħ qiegħda, u li jipprovdilhom esperjenza ta’ xogħol biex tassisti l-integrazzjoni tagħhom fis-suq tax-xogħol.

Taħt il-PO tal-FSE għall-Potenzjal Uman, ġiet introdotta serje ġdida ta’ internships professjonali msejħa “Employment Passport” (Passaport għall-Impjieg) bħala parti mill-programm Spinta għaż-Żgħażagħ. Permezz tal-emendar ta’ dan il-PO, il-valur fil-mira ta’ żewġ indikaturi tar-riżultati (“għadd ta’ impjiegi maħluqa” u “għadd ta’ trainees integrati wara t-tmiem ta’ internship”) żdied biex jirrifletti l-allokazzjoni finanzjarja akbar. Barra minn hekk, l-emenda introduċiet ukoll indikatur ġdid: “għadd ta’ impjiegi maħluqa bir-rimborż tal-kontribuzzjonijiet tas-sigurtà soċjali” biex titkejjel il-prestazzjoni tal-appoġġ għar-reklutaġġ ta’ żgħażagħ, permezz tal-ħlas lura ta’ kontribuzzjonijiet għas-sigurtà soċjali li kien kundizzjonali fuq il-ħolqien nett tal-impjiegi.

Il-Pjanijiet ta’ Azzjoni għaż-Żgħażagħ tħejjew b’livelli differenti ta’ dettall u b’referenza limitata għat-timijiet ta' azzjoni għaż-żgħażagħ fil-Programmi Nazzjonali ta’ Riforma

62

Ibbażat fuq informazzjoni pprovduta mill-Kummissjoni, filwaqt li mhuwiex rekwiżit obbligatorju, wara l-laqgħat tal-YATs, tħejjew Pjanijiet ta’ Azzjoni/Pjanijiet ta’ Impjieg għaż-Żgħażagħminn ħamsa mit-tmien Stati Membri: il-Greċja, l-Italja (Sqallija)⁴⁰, il-Litwanja, il-Portugall u s-Slovakkja⁴¹. Skont il-Kummissjoni, l-objettiv prinċipali tagħhom huwa li jistipulaw miżuri speċifiċi ta’ politika u baġitarji għall-appoġġ tal-ħolqien tal-impjiegi, u t-taħriġ għaż-żgħażagħ, filwaqt li jittrattaw in-nuqqas ta’ tlaqqigħ tal-ħiliet u t-tluq bikri mill-iskola.

63

Erbgħa minn dawn il-Pjanijiet ta’ Azzjoni (għall-Greċja, għal-Litwanja, għall-Portugall u għas-Slovakkja⁴²) ppreżentaw miżuri li għandhom jiġu appoġġati mill-FSE f’livelli differenti ta’ dettall dwar kif il-finanzjament ikun iffukat mill-ġdid fuq miżuri/azzjonijiet immirati li jittrattaw il-qgħad fost iż-żgħażagħ. Il-Pjan ta’ Azzjoni 2012 għall-Italja (Sqallija) ġie ffinanzjat minn riżorsi nazzjonali lliberati permezz taż-żieda fir-rata ta’ kofinanzjament mill-UE għal dan il-PO reġjonali tal-FSE u ma kien jinvolvi l-ebda finanzjament mill-FSE.

64

L-awditu tagħna żvela li mhux il-miżuri kollha stipulati fil-Pjanijiet ta’ Azzjoni għaż-Żgħażagħ kienu jindikaw immirar b’saħħtu tal-grupp prijoritarju identifikat. Pereżempju, minkejja l-fatt li, skont dokumenti tal-Kummissjoni, il-laqgħa tal-YATs fil-Portugall iddikjarat li żgħażagħ bi kwalifiki għolja kienu prijorità sabiex jiġi ttrattat l-”eżodu ta’ mħuħ”, il-miżuri ppreżentati li kellhom jiġu appoġġati mill-FSE ma kinux immirati speċifikament lejn żgħażagħ bi kwalifiki għolja⁴³ (ara l-Kaxxa 7).

Kaxxa 7

Eżempju ta’ mmirar dgħajjef tal-gruppi prijoritarji identifikati

Il-minuti tal-laqgħa tal-YATs jiddikjaraw li “sabiex jiġi ttrattat l-”eżodu ta’ mħuħ” u biex il-kompetenzi ta’ dawk bl-ogħla kwalifiki jitpoġġew għas-servizz tas-suq tax-xogħol u tan-negozji Portugiżi, il-Pjan strateġiku jagħti attenzjoni speċjali lil dawk li għandhom lawrji fil-livell ta’ master u ta’ PhD”. Madankollu, fil-Pjan ta’ Azzjoni għaż-Żgħażagħ, tal-Portugall, ipprovdut mill-Kumissjoni, il-miżura unika mmirata speċifikament lejn il-kategorija ta’ edukazzjoni għolja kienet tirrappreżenta biss 11 % tar-riżorsi tal-FSE ddedikati għall-pjan.

65

Elementi ta’ dawn il-Pjanijiet ta’ Azzjoni għaż-Żgħażagħ jistgħu jiġu inklużi mill-Istati Membri fil-Programmi Nazzjonali ta’ Riforma tagħhom. Dawn il-PNR jiġu vvalutati mill-Kummissjoni fil-kuntest tal-eżerċizzju tas-semestru Ewropew. Għalhekk, aħna eżaminajna wkoll il-PNR għall-2012 u l-2013 għat-tmien Stati Membri, u l-valutazzjoni relatata mill-Kummissjoni, biex naċċertaw jekk għamlux referenza għall-eżiti tal-laqgħat tal-YATs.

66

Aħna sibna li l-eżitu tal-laqgħat tal-YATs u l-implikazzjoni tiegħu għar-riorjentament tal-finanzjament mill-FSE lejn miżuri għall-impjieg taż-żgħażagħ issemmew biss b’mod ġenerali fil-PNR (ara l-Kaxxa 8).

67

Barra minn hekk, fil-valutazzjoni tal-PNR mill-Kummissjoni, ir-referenza għall-YATs kienet prinċipalment marbuta ma’ dikjarazzjonijiet ġenerali dwar ammonti li kienu qed jiġu riprogrammati għal miżuri li jappoġġaw liż-żgħażagħ aktar milli ma’ soluzzjonijiet konkreti għas-sitwazzjoni speċifika u l-ħtiġijiet speċifiċi taż-żgħażagħ qiegħda u l-impatt mistenni tagħhom.

Kaxxa 8

Eżempji ta’ miżuri għall-impjieg taż-żgħażagħ, appoġġati mill-FSE, imsemmija fil-PNR

Il-PNR Taljan għall-2012 indika li “(i)r-riprogrammar se jiġi estiż għal miżuri ġodda għat-taħriġ taż-żgħażagħ u għall-kapaċità tagħhom għall-impjieg, fi ħdan il-qafas tal-grupp ta’ azzjoni UE-Italja dwar il-qgħad fost iż-żgħażagħ u l-intraprenditorija stabbilit wara l-Kunsill Ewropew tat-30 ta’ Jannar 2012”. Madankollu, ma ġewx ipprovduti dettalji tal-miżuri affettwati mir-riprogrammar.

Il-PNR Irlandiż għall-2012 kien jinkludi taqsima dwar il-qgħad fost iż-żgħażagħ. Din it-taqsima semmiet iż-żjara ta’ delegazzjoni tal-Kummissjoni fi Frar biex tiddiskuti l-isfidi ewlenin tal-qgħad fost iż-żgħażagħ. Madankollu, hija ma inkludiet l-ebda deskrizzjoni tal-eżitu ta’ dik iż-żjara f’termini ta’ miżuri li kellhom ikunu appoġġati mill-fondi tal-UE. It-test iddikjara li l-Gvern Irlandiż “baqa’ impenjat għall-iżvilupp ta’ soluzzjonijiet innovattivi ta’ politika biex tiġi ttrattata din l-isfida ewlenija”.

Monitoraġġ u rappurtar mill-Kummissjoni dwar ir-riżultati tal-inizjattiva timijiet ta' azzjoni għaż-żgħażagħ

68

Fir-rigward tas-segwitu mogħti mill-Kummissjoni għall-inizjattiva YATs, aħna eżaminajna:

οjekk kinux ġew stabbiliti arranġamenti speċifiċi ta’ monitoraġġ għall-ammonti riprogrammati u riallokati tal-YATs;

οjekk ir-rappurtar mill-Kummissjoni kienx fih informazzjoni rilevanti u affidabbli dwar il-kisbiet reali tal-inizjattiva YATs.

Is-segwitu mill-Kummissjoni tar-riżultati tal-inizjattiva timijiet ta' azzjoni għaż-żgħażagħ kien abbażi tal-arranġamenti eżistenti ta’ monitoraġġ tal-FSE

69

Flimkien mal-Istati Membri, il-Kummissjoni mmonitorjat il-modifiki għall-PO relatati mal-YATs, favur iż-żgħażagħ, abbażi tal-qafas regolatorju eżistenti tal-FSE, b’mod partikolari permezz tar-rapporti annwali ta’ implimentazzjoni u l-eżaminar annwali tal-PO.

70

Ir-rapporti annwali ta’ implimentazzjoni analizzati mill-Qorti żvelaw li ftit li xejn kien hemm informazzjoni kienet disponibbli dwar l-eżerċizzju ta’ riprogrammar u r-riżultati relatati miksuba. Normalment, dawn jinkludu biss eżempji u mhux informazzjoni konsistenti u kumparabbli dwar gruppi speċifiċi ta’ żgħażagħ fil-mira. Aħna sibna li Spanja (PO għal Navarra) kienet l-uniku każ fejn il-Kummissjoni talbet espliċitament lill-Istat Membru biex jinkludi indikaturi tal-monitoraġġ relatati mal-“Inizjattiva għall-Opportunitajiet taż-Żgħażagħ”⁴⁴ fl-osservazzjonijiet tagħha għar-rapport ta’ implimentazzjoni għall-2012.

71

Aħna vvalutajna wkoll il-minuti tal-Laqgħat dwar l-Eżami Annwali pprovduti mill-Kummissjoni u sibna li, f’erbgħa mis-seba’⁴⁵ każijiet eżaminati, il-kummenti tagħha ffukaw fuq l-implimentazzjoni finanzjarja u l-outputs aktar milli fuq ir-riżultati. F’dawn il-minuti, aħna sibna referenza għal kisbiet fil-kuntest tal-inizjattiva YATs għall-Italja, għal-Litwanja u għas-Slovakkja.

72

Ibbażat fuq l-analiżi tagħna, il-Kummissjoni aċċettat id-data ppreżentata mill-Istati Membri fil-Laqgħat dwar l-Eżami Annwali mingħajr ma wettqet verifikazzjoni suffiċjenti (ara l-Kaxxa 9).

Kaxxa 9

Eżempju ta’ kwistjonijiet li rriżultaw minn data rrappurtata mill-Istati Membri dwar x’kien inkiseb

Il-minuti tal-Kummissjoni għal-Laqgħa dwar l-Eżami Annwali li saret mal-awtoritajiet Litwani f’Jannar 2014 iddikjaraw li l-miri għal tliet miżuri kienu diġà ntlaħqu⁴⁶. Għal waħda minnhom, il-miżura dwar l-għoti ta’ mikrokrediti, il-kalkolu mill-ġdid tagħna żvela li, fil-fatt, kien inkiseb biss 72 % tal-valur fil-mira.

Nuqqasijiet fir-rappurtar mill-Kummissjoni dwar ir-riżultati tal-inizjattiva timijiet ta' azzjoni għaż-żgħażagħ

73

Sabiex iżżomm lill-Kunsill Ewropew infurmat dwar il-progress fir-rigward tal-eżerċizzju ta’ riprogrammar tal-YATs, il-Kummissjoni għamlet talbiet informali fuq bażi ad hoc għal informazzjoni lill-Awtoritajiet Maniġerjali tal-FSE, biex tikseb aġġornamenti dwar is-sitwazzjoni fl-Istat Membru u b’mod partikolari dwar fondi mill-FSE li ġew riprogrammati/riallokati u dwar l-għadd stmat ta’ persuni li x’aktarx jibbenefikaw. Il-Kumissjoni llimitat it-talba tagħha għal informazzjoni għall-indikaturi tal-output (eż. parteċipazzjonijiet fil-miżuri tal-FSE), aktar milli r-riżultati (ara l-paragrafu 26).

74

Ibbażat fuq din l-informazzjoni, il-Kummissjoni rrappurtat dwar ir-riżultati tal-inizjattiva YATs b’rispons għad-diversi aġġornamenti mitluba mill-Kunsill Ewropew (Mejju 2012, Novembru 2012, Marzu 2013, Ġunju 2013 u Ottubru 2013) u fuq l-inizjattiva proprja tagħha (f’Marzu 2014).

75

L-analiżi tagħna tar-rapporti ta’ aġġornament tal-Kummissjoni lill-Kunsill Ewropew u komunikazzjonijiet oħra juru li dawn ir-rapporti ma pprovdewx analiżi kwalitattiva tal-implimentazzjoni tal-fondi li ġew riprogrammati u riallokati (ara l-Kaxxa 10).

76

L-eżempji ppreżentati bħala “azzjonijiet konkreti” u “riżultati speċifiċi għall-pajjiż dwar kif it-Timijiet ta’ Azzjoni għenu liż-żgħażagħ” xi kultant ma kinux eżawrjenti (ara l-Kaxxa 11).

Kaxxa 10

Eżempji ta’ analiżi limitata pprovduta mill-Kummissjoni fl-aġġornamenti tagħha lill-Kunsill Ewropew

L-aġġornamenti tal-YATs kienu limitati fid-deskrizzjoni tagħhom tar-riżultati tat-timijiet ta’ azzjoni. Pereżempju, l-aġġornament ta’ Mejju 2012 kien jinkludi, għall-Greċja: “wara x-xogħol tal-YAT fir-rebbiegħa 2012, qed jiġu inizjati azzjonijiet immirati ġodda għaż-żgħażagħ” mingħajr ma ġie speċifikat liema miżuri ġodda għaż-żgħażagħ kienu se jkunu appoġġati mill-FSE u x’kienu l-ammonti finanzjarji involuti.

Barra minn hekk, għal Spanja, l-aġġornament iddikjara li “EUR 135 miljun ġew riorjentati lejn is-servizz pubbliku tal-impjiegi biex jgħinu liż-żgħażagħ isibu x-xogħol”. Dawn il-fondi addizzjonali ġew ipprovduti għall-appoġġ ta’ miżuri li kienu diġà stabbiliti fil-livell nazzjonali speċjalment sabiex tingħata għajnuna biex aktar żgħażagħ isibu impjieg, mingħajr ma ngħatat l-ebda spjegazzjoni fir-rigward tal-effettività tagħhom fil-passat.

Kaxxa 11

Eżempju ta’ rappurtar dwar azzjonijiet konkreti li kien ottimist iżżejjed

Fil-każ tal-PO reġjonali tal-FSE għall-Italja (Sqallija), azzjonijiet ġodda favur l-impjieg taż-żgħażagħ ma ġewx iffinanzjati bit-trasferiment ta’ riżorsi tal-FSE iżda bir-rilaxx, permezz ta’ żieda fir-rata ta’ kofinanzjament mill-UE, tar-riżorsi nazzjonali li oriġinarjament kienu allokati għall-Programm Operazzjonali. Dan sar bil-kundizzjoni li l-fondi nazzjonali kellhom jiġu ddedikati kollha kemm huma għaż-żgħażagħ. Dan irriżulta fi pjan b’valur ta’ EUR 452 miljun, li kien mistenni jibbenefika 50 000 żagħżugħ. Dan tħabbar u ġie rrappurtat mill-Kummissjoni bħala li kien għaddej f’bosta aġġornamenti lill-Kunsill bejn Mejju 2012 u Ġunju 2013.

Madankollu, f’Ġunju 2013, il-kumitat ta’ monitoraġġ informa lill-Kummissjoni li l-pjan wera dewmien sinifikanti fil-fażi tal-bidu tiegħu. Finalment, il-proġett tnieda f’Ġunju 2014 iżda, immedjatament wara, f’Awwissu 2014, ir-Reġjun Sqalli rrevoka r-riżoluzzjoni li kienet tapprova u tiffinanzja l-proġett għall-implimentazzjoni tal-miżuri previsti. Dan kien dovut għal defiċjenzi sinifikanti fis-sistema tal-IT għall-għażla ta’ parteċipanti, li kienu wasslu biex madwar 54 % tal-utenti ma setgħux jaċċessaw il-proċess tal-għażla⁴⁷.

77

Peress li l-informazzjoni kollha ppubblikata rriżultat mit-talbiet ad hoc tal-Kummissjoni lill-Istati Membri, l-eżerċizzju kellu jiġi ripetut kull darba li l-Kunsill kellu jipprovdi u/jew jippubblika aġġornament ġdid. Għal informazzjoni bħal din ipprovduta mill-Istati Membri fuq bażi volontarja, il-Kummissjoni ma għandha l-ebda mandat legali biex twettaq kontrolli ta’ affidabilità u/jew plawżibbiltà. Dan jikkawża riskju potenzjali li tiġi inkluża informazzjoni inaffidabbli jew skorretta fir-rapporti ta’ aġġornament ipprovduti lill-Kunsill. Madankollu, anke għal data li ġiet irrappurtata taħt il-qafas tal-FSE, il-kontrolli mhux dejjem kienu effettivi (ara l-Kaxxa 12).

Kaxxa 12

Eżempju ta’ data impreċiża kkomunikata lil partijiet interessati

Skont l-aġġornament tal-YATs ta’ Marzu 2014, fir-rigward tal-inizjattiva Portugiża “Impulso Jovem”, il-Kummissjoni ddikjarat li: “Fil-Portugall […] EUR 143 miljun ta’ FSE ġew riallokati […] u l-ammont sħiħ ġie impenjat sa tmiem l-2013. B’kollox, ġew koperti 56 000 żagħżugħ”. Madankollu, dan jidher li huwa valur fil-mira li jrid jintlaħaq aktar milli dak li nkiseb sa issa. Fil-fatt, id-data ta’ eżekuzzjoni finanzjarja tal-PO, u d-data rrappurtata fir-rapport annwali ta’ implimentazzjoni 2013 relatata mal-Programm Operazzjonali għall-Potenzjal Uman, jirreferu għall-fatt li kien hemm inqas minn 10 000 żagħżugħ li ġew koperti.

20L-Artikolu 10 tar-Regolament (KE) Nru 1081/2006. L-Artikoli 66 sa 68 tar-Regolament tal-Kunsill (KE) Nru 1083/2006. L-Anness XVIII għar-Regolament tal-Kummissjoni (KE) Nru 1828/2006 tat-8 ta’ Diċembru 2006 li jistabbilixxi r-regoli għall-implimentazzjoni tar-Regolament tal-Kunsill (KE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u tar-Regolament (KE) Nru 1080/2006 tal-Parlament Ewropew u tal-Kunsill dwar il-Fond Ewropew għall-Iżvilupp Reġjonali (ĠU L 371, 27.12.2006, p. 1).

21L-Anness XXIII għar-Regolament tal-Kummissjoni (KE) Nru 1828/2006.

22Ir-rapport tal-2014 tan-Netwerk ta’ Evalwazzjoni ta’ Esperti tal-FSE dwar il-kisbiet prinċipali tal-FSE għall-2007-2013 jikkonkludi li għalkemm hemm disponibbli data komprensiva dwar l-outputs għal kull wieħed mill-Istati Membri, il-pożizzjoni għar-riżultati hija ħafna inqas favorevoli. Anke għal tliet riżultati ewlenin – dħul f’impjieg, kwalifiki miksuba u impjieg indipendenti – ma kienx possibbli li jinkisbu n-numri assoluti fuq bażi konsistenti għal għadd ta’ Stati Membri. Fin-nuqqas ta’ numri assoluti, mhuwiex possibbli li jiġu ġġenerati ċifri aggregati madwar l-Istati Membri għar-riżultati assoċjati ma’ interventi appoġġati mill-FSE (il-paragrafu 5 tas-Sommarju Eżekuttiv).

23Ir-Rapporti Speċjali Nru 3/2000, Nru 12/2001, Nru 1/2006, Nru 17/2009, Nru 25/2012 tal-QEA (http://eca.europa.eu).

24KUMM(2010) 477 finali tal-15 ta’ Settembru 2010 “Żgħażagħ Mobbli: Inizjattiva biex jinħareġ il-potenzjal taż-żgħażagħ biex jinkiseb it-tkabbir bil-għaqal, sostenibbli u inklużiv fl-Unjoni Ewropea”, p.18.

25Id-Direttorat Ġenerali tal-Kummissjoni Ewropea tal-Impjiegi, l-Affarijiet Soċjali u l-Inklużjoni “The European Social Fund: Giving Young People a Better Start in Life” (Il-Fond Soċjali Ewropew: Nagħtu liż-Żgħażagħ Bidu Aħjar fil-Ħajja), Diċembru 2011.

26L-Anness IV tar-Regolament tal-Kunsill (KE) Nru 1083/2006.

27COM MEMO 12/100, l-14 ta’ Frar 2012.

28Pereżempju, bl-użu ta’ valutazzjoni regolari u sistematika mwettqa miċ-ċentru Ewropew għall-iżvilupp ta’ Taħriġ Vokazzjonali (Cedefop) dwar il-previżjoni ta’ ħiliet għat-terminu medju u dak twil fil-livell tal-UE, imqassma skont is-settur, l-okkupazzjonijiet, il-livelli ta’ kwalifiki u l-pajjiżi jew ir-riċerka kontinwa tal-Organizzazzjoni Internazzjonali tax-Xogħol u l-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol (Eurofound).

29Pereżempju, id-”dokument tal-pajjiż” għall-Irlanda identifika, fost il-gruppi ta’ żgħażagħ li kienu l-aktar affettwati mill-qgħad, dawk li għandhom inqas minn 35 sena (mingħajr edukazzjoni terzjarja); id-”dokument tal-pajjiż” għal Spanja rrefera għal miżuri tal-FSE mmirati lejn dawk qiegħda li għandhom 25 sena jew aktar; id-”dokument tal-pajjiż” għall-Portugall irrefera wkoll għall-firxa tal-età ta’ bejn 25-29 sena.

30L-analiżi mill- Eurostat tad-data dwar l-impjieg turi relazzjoni negattiva bejn ir-rata tal-qgħad u l-postijiet tax-xogħol battala, u turi li t-tlaqqigħ tal-impjiegi jiffunzjona tajjeb (il-“kurva ta’ Beveridge”). Dan kien il-każ għall-Istati Membri tal-UE27 sal-ewwel kwart tal-2010. Wara dan, żieda fil-postijiet battala ma kellha l-ebda effett fuq ir-rati tal-qgħad. Sors: L-Eurostat, “Skills mismatches and labour mobility” (Nuqqas ta’ tlaqqigħ tal-ħiliet u mobbiltà tal-forza tax-xogħol) (28.5.2013).

31Dokumenti Interni tad-Direttorat Ġenerali tal-Impjiegi, l-Affarijiet Soċjali u l-Inklużjoni: Draft Working paper for YOI (Abbozz ta’ Dokument ta’ ħidma għal YOI) (it-8 ta’ Frar 2012); Modernisation of Public Employment Service and Active Labour Market Policies in Spain (Modernizzazzjoni tas-Servizz Pubbliku tal-Impjiegi u Politiki Attivi dwar is-Suq tax-Xogħol fi Spanja) (Ottubru 2011, p. 9).

32“Assessment of youth-oriented activities in Latvia” (Valutazzjoni ta’ attivitajiet orjentati lejn iż-żgħażagħ fil-Latvja), Dokument mibgħut mid-Direttorat Ġenerali tal-Impjiegi, l-Affarijiet Soċjali u l-Inklużjoni lill-Qorti tal-Ġustizzja fil-kuntest ta’ dan l-awditu.

33Ir-rapport tal-missjoni tal-YATs, mid-Direttorat Ġenerali tal-Impjiegi, l-Affarijiet Soċjali u l-Inklużjoni dwar il-laqgħa tat-22 ta’ Frar 2012 fl-Italja.

34Il-konklużjonijiet operazzjonali tas-Segretarjat Ġenerali mibgħuta lir-Rappreżentant Permanenti ta’ Spanja għall-UE fl-14 ta’ Mejju 2012.

35Il-konklużjonijiet operazzjonali tas-Segretarjat Ġenerali mibgħuta lir-Rappreżentant Permanenti tal-Greċja għall-UE fl-14 ta’ Mejju 2012.

36Id-Direttorat Ġenerali tal-Kummissjoni Ewropea għall-Impjiegi, l-Affarijiet Soċjali u l-Inklużjoni, “Youth Employment Initiative and the European Social Fund, European Social Fund thematic paper” (Inizjattiva favur l-Impjieg taż-Żgħażagħ u l-Fond Soċjali Ewropew, dokument tematiku tal-Fond Soċjali Ewropew), Marzu 2014.

37Ir-riżorsi tal-FSE rrappurtati mill-Kummissjoni jinkludu, għall-Italja, riallokazzjoni tal-fondi nazzjonali għal miżuri għall-ġlieda kontra l-qgħad fost iż-żgħażagħ, li saret possibbli permezz tat-tnaqqis tar-rata ta’ kofinanzjament nazzjonali għall-PO tal-FSE u tal-FEŻR. Ir-riżorsi finanzjarji ta’ aktar minn EUR 1.5 biljun li mbagħad ġew rilaxxati, ġew investiti fi Pjan ta’ Azzjoni għall-Koeżjoni ffinanzjat fil-livell nazzjonali, f’serje ta’ inizjattivi, inklużi bosta li bbenefikaw liż-żgħażagħ qiegħda.

38L-Artikolu 48 tar-Regolament tal-Kunsill (KE) Nru 1083/2006.

39COM MEMO 12/100, l-14 ta’ Frar 2012.

40Il-Pjan ta’ Impjieg għaż-Żgħażagħ, tal-Italja (Sqallija), ġie propost fid-19.12.2011 (jiġifieri qabel l-inizjattiva YATs) fil-kuntest tal-Pjan ta’ Koeżjoni Taljan. Il-Pjan ta’ Impjiegi għaż-Żgħażagħ jikkonsisti f’EUR 452 miljun f’riżorsi nazzjonali li saru disponibbli, b’riżultat taż-żieda fil-kofinanzjament tal-FSE mill-baġit tal-UE, għall-PO tal-FSE għal Sqallija sabiex jiġi evitat diżimpenn.

41Fir-rigward tas-Slovakkja, il-Pjan ta’ Azzjoni għaż-Żgħażagħ ma kienx direttament riżultat tal-eżerċizzju YATs. L-abbozzar tiegħu kien beda qabel fil-kuntest tal-Programm Nazzjonali ta’ Riforma u tal-implimentazzjoni tal-liġi emendata dwar l-ETV.

42Fil-każ tas-Slovakkja, il-grupp fil-mira kien jinkludi żgħażagħ qiegħda taħt l-età ta’ 29 sena, iżda wkoll persuni żvantaġġati ta’ aktar minn 50 sena. L-ammont eżatt li ġie allokat għall-appoġġ liż-żgħażagħ u l-għadd ta’ impjiegi li għandhom jinħolqu għal kull grupp fil-mira ma kinux speċifikati.

43Il-livell seba’ u l-livell tmienja tal-Quadro Nacional de Qualificacões.

44Li fil-kuntest tagħha twettaq l-eżerċizzju YATs.

45Fl-2012, ma saret l-ebda Laqgħa dwar l-Eżami Annwali għall-Irlanda.

46Edukazzjoni u taħriġ vokazzjonali għaż-Żgħażagħ, appoġġ għall-akkwist ta’ ħiliet professjonali u l-provvediment ta’ mikrokrediti.

47Regione Sicilia, Decreto del Dirigente Generale Numero 4567 datat it-18 ta’ Awwissu 2014.

Konklużjonijiet u rakkomandazzjonijiet

78

Aħna kkonkludejna li l-effettività tal-appoġġ ta’ konsulenza pprovdut mill-Kummissjoni lill-Istati Membri fir-rigward tal-YATs kienet limitata bil-livell u l-kwalità ta’ informazzjoni li kienet disponibbli lilha dwar kif miżuri eżistenti tal-FSE jew dawk nazzjonali għal żgħażagħ qiegħda qed jaħdmu fuq il-post (ara l-paragrafi 25 sa 37). Barra minn hekk, il-valutazzjoni mill-Kummissjoni tal-emendi għall-PO proposti mill-Istati Membri ffukat prinċipalment fuq aspetti baġitarji aktar milli fuq li jsir l-aħjar użu ta’ dawn il-fondi mill-FSE (ara l-paragrafi 58 sa 61). Fl-aħħar nett, kien hemm nuqqasijiet fil-mod li bih il-Kummissjoni rrappurtat dwar ir-riżultati tal-inizjattiva YATs sal-2014 (ara l-paragrafi 73 sa 77).

Il-Kummissjoni pprovdiet appoġġ konsultattiv lill-Istati Membri iżda dan kien limitat bil-livell u l-kwalità ta’ informazzjoni disponibbli

79

L-inizjattiva YATs ma setgħetx tissodisfa l-aspettattivi għoljin li tqajmu fil-laqgħa informali tal-Kunsill Ewropew 2012, mhux l-inqas minħabba l-limitazzjonijiet tal-informazzjoni li kienet disponibbli għall-Kummissjoni abbażi tal-arranġamenti ta’ monitoraġġ u rappurtar stipulati fir-regolamenti għall-perjodu tal-programm 2007-2013. Dan kien ifisser li l-Kummissjoni ma kellhiex:

οstampa ġenerali tal-miżuri eżistenti għall-impjieg taż-żgħażagħ, iffinanzjati mill-FSE, u liema minnhom irnexxew f’termini tar-riżultati mmirati u r-riżultati reali tagħhom fil-livell tal-Istati Membri. Informazzjoni bħal din setgħet għenet biex isiru proposti prattiċi u fuq terminu qasir dwar kif fondi mill-FSE jiġu riorjentati għal miżuri li kienu wrew li huma effettivi fil-passat jew għal band’oħra;

οinformazzjoni kompleta u aġġornata dwar il-finanzjament disponibbli mill-FSE li potenzjalment jista’ jiġi riprogrammat jew riallokat.

80

Bħala parti mill-azzjoni preparatorja tagħha, il-Kummissjoni ħejjiet “dokumenti tal-pajjiż” għal kull wieħed mit-tmien Stati Membri kkonċernati. Hija kkoordinat ukoll il-laqgħat tal-YATs u ħejjiet konklużjonijiet operazzjonali f’termini ta’ riprogrammar u riallokazzjoni tal-FSE. Filwaqt li dawn kienu t-tnejn li huma kontributi pożittivi tal-Kummissjoni, twettqu suġġett għal-limitazzjonijiet imsemmija hawn fuq.

81

L-analiżi tagħna wriet ukoll li t-timijiet ta' azzjoni għaż-żgħażagħ stabbiliti fit-tmien Stati Membri għamlu proposti speċifiċi limitati dwar kif jistgħu jinkisbu riżultati aktar effettivi u f’inqas żmien għaż-żgħażagħ qiegħda. Ikun jinħtieġ inizjattiva b’bażi usa’, li tkun aktar sostnuta u fuq terminu aktar fit-tul biex jiġu żviluppati Pjanijiet ta’ Azzjoni għaż-Żgħażagħ, nazzjonali u ddedikati, tat-tip previst mill-Kummissjoni u biex tippermetti lill-Istati Membri jużaw il-fondi strutturali b’mod effettiv biex jappoġġaw l-isforzi tagħhom għat-tnaqqis tal-livelli ta’ qgħad fost iż-żgħażagħ.

Rakkomandazzjoni 1

Għal inizjattivi futuri ta’ dan it-tip, il-Kummissjoni għandha tieħu kont dovut tal-possibbiltajiet u r-restrizzjonijiet mogħtija mill-kuntest politiku u legali, l-għarfien u l-kompetenzi speċifiċi tagħha tal-qasam (ibbażat fuq l-implimentazzjoni ta’ miżuri ffinanzjati mill-UE u fil-livell nazzjonali) u d-disponibbiltà tar-riżorsi finanzjarji fil-livell tal-UE u tal-Istati Membri.

Filwaqt li l-inizjattiva timijiet ta' azzjoni għaż-żgħażagħ wasslet għar-riprogrammar u r-riallokazzjoni tal-FSE, il-valutazzjoni mill-Kummissjoni tal-emendi għall-PO ffukat prinċipalment fuq aspetti baġitarji

82

Skont informazzjoni pprovduta mill-Istati Membri lill-Kummissjoni, l-ammont totali ta’ fondi mill-FSE li ġew riprogrammati u riallokati f’seba’ mit-tmien Stati Membri li wettqu l-eżerċizzju kien jammonta għal total ta’ EUR 1.9 biljun sa Ġunju 2013. Madankollu, il-provvediment ta’ ċifra kumplessiva eżatta huwa diffiċli peress li mhux dan ir-riprogrammar kollu tal-FSE huwa neċessarjament konsegwenza tal-inizjattiva YATs, iżda jista’ jkun dovut għal raġunijiet oħra.

83

Wara l-laqgħat tal-YATs u b’rabta mal-konklużjonijiet operazzjonali tagħhom l-Istati Membri kollha ħejjew Pjanijiet ta’ Azzjoni għaż-Żgħażagħ jew qiesu dawn l-aspetti fil-Programmi Nazzjonali ta’ Riforma tagħhom, għalkemm dawn kienu ta’ natura ġenerali fiż-żewġ każijiet. Kwalunkwe riprogrammar tal-finanzjament mill-FSE meħtieġ f’dan il-kuntest jista’ jiġi introdott biss mill-Istat Membru kkonċernat permezz ta’ proposta biex jiġu emendati l-PO rilevanti. Il-Kummissjoni tkun imbagħad meħtieġa li tivvaluta l-ġustifikazzjoni pprovduta mill-Istat Membru u tapprova l-bidla jekk tkun sodisfatta.

84

Aħna sibna li, meta kienet qed tivvaluta t-talbiet tal-Istati Membri għal emendi għall-PO kkampjunati, il-Kummissjoni ma eżaminatx jekk kienx probabbli li l-fondi mill-FSE li ġew riprogrammati kienu jgħinu liż-żgħażagħ “isibu impjieg jew iżidu l-kapaċità tagħhom għall-impjieg” aktar mill-miżuri ppjanti inizjalment. Minflok, il-valutazzjoni tagħha ffukat prinċipalment fuq l-aspetti baġitarji tal-eżerċizzju ta’ riprogrammar. Abbażi tal-informazzjoni li l-Istati Membri pprovdew lill-Kummissjoni, aħna kkonkludejna li mhuwiex ukoll possibbli li jiġi vvalutat sa fejn il-ħtiġijiet speċifiċi tal-gruppi differenti ta’ żgħażagħ qiegħda kienu mmirati mill-fondi tal-FSE, li ġew riprogrammati u/jew riallokati, fl-2012.

Rakkomandazzjoni 2

Għall-perjodu tal-programm 2014-2020, il-Kummissjoni għandha:

(a)tiżgura li t-talbiet futuri tal-Istati Membri għar-riprogrammar ikunu skattati minn aspettattiva li jinkisbu riżultati aħjar aktar milli biex prinċipalment jiġu riżolti diffikultajiet fl-assorbiment ta’ fondi tal-UE;

(b)tapprova t-talbiet tal-Istati Membri għal emendi għall-PO fil-każ biss li r-riżultati addizzjonali li jkunu mistennija jinkisbu permezz tat-trasferimenti baġitarji proposti jkunu jistgħu jinkisbu b’mod raġonevoli;

(c)teħtieġ li l-Istati Membri jirrappurtaw f’dettall suffiċjenti kemm trasferimenti straordinarji li jsiru fil-Programmi Operazzjonali kif ukoll bidliet fil-prijoritajiet, fir-rapporti annwali ta’ implimentazzjoni tagħhom, u li jippreżentaw ir-riżultati miksuba;

(d)tipparteċipa b’mod attiv fil-Kumitati ta’ Monitoraġġ tal-PO u tħeġġeġ lill-Istati Membri jieħdu l-passi xierqa, fejn ikun ċar, mill-valutazzjoni tagħha tar-rapporti annwali ta’ implimentazzjoni, li l-miri ma jkunux se jintlaħqu.

Nuqqasijiet fir-rappurtar mill-Kummissjoni lill-Kunsill dwar l-impatt tal-inizjattiva timijiet ta' azzjoni għaż-żgħażagħ

85

Peress li l-Kummissjoni kienet konxja mil-limitazzjonijiet tal-informazzjoni pprovduta sistematikament mill-Istati Membri taħt l-arranġamenti ta’ monitoraġġ tal-FSE, għall-iskop tat-tħejjija ta’ aġġornamenti regolari lill-Kunsill dwar il-progress tal-inizjattiva, hija kienet għamlet talbiet ad hoc għal informazzjoni li kellha tiġi pprovduta mill-Istati Membri. Għal informazzjoni bħal din ipprovduta mill-Istati Membri fuq bażi volontarja, il-Kummissjoni ma għandha l-ebda mandat legali biex twettaq kontrolli ta’ affidabilità u/jew plawżibbiltà. Madankollu, anke għal data li ġiet irrappurtata taħt il-qafas tal-FSE, il-kontrolli mhux dejjem kienu effettivi.

86

B’riżultat ta’ dan, l-analiżi tal-informazzjoni pprovduta lill-Kunsill uriet xi nuqqasijiet f’termini ta’ kompletezza, konsistenza u affidabbiltà. Barra minn hekk, billi ma jitwettqux kontrolli sistematiċi mill-Kummissjoni fuq l-informazzjoni li tkun ġiet ipprovduta mill-Istati Membri, hemm ir-riskju potenzjali li jiġu inklużi dikjarazzjonijiet inaffidabbli jew skorretti fir-rapporti aġġornati pprovduti.

Rakkomandazzjoni 3

Meta tkun qed tuża data pprovduta mill-Istati Membri fil-komunikazzjonijiet tagħha, il-Kummissjoni għandha tiżgura li kontrolli minimi ta’ plawżibbiltà u affidabbiltà jitwettqu sistematikament.

Dan ir-Rapport ġie adottat mill-Awla II, immexxija mis-Sur Henri GRETHEN, Membru tal-Qorti tal-Awdituri, fil-Lussemburgu fil-laqgħa tagħha tal-11 ta’ Novembru 2015.

Għall-Qorti tal-Awdituri

Vítor Manuel da SILVA CALDEIRA
President

Risposta tal-Kummissjoni

Sommarju eżekuttiv

I

It-tweġiba komuni tal-Kummissjoni għall-paragrafi I, II, III u IV:

Il-qgħad fost iż-żgħażagħ ilu problema mifruxa b’mod wiesa’ f’ħafna Stati Membri matul dan l-aħħar deċennju. Il-YAT, għalkemm strument ad hoc, kellu l-mertu li jpoġġi din il-problema, li kienet aggravata mill-kriżi ekonomika, fl-għoli fuq l-aġenda politika Ewropea.

Din is-sensibilizzazzjoni ġdida wasslet għal għadd ta’ azzjonijiet konkreti kemm fil-livell tal-UE kif ukoll fil-livell tal-Istati Membri, fosthom b’mod partikolari l-Garanzija għaż-Żgħażagħ u l-YEI. Il-Pakkett dwar l-Impjiegi għaż-Żgħażagħ (2012), segwitu tal-Pakkett usa’ dwar l-Impjiegi, inkluda proposta li jistabbilixxi Garanzija għaż-Żgħażagħ. Dan irriżulta f’Rakkomandazzjoni li ġiet adottata mill-Kunsill f’April 2013.

Dan wassal lill-mexxejja Ewropej biex jieħdu passi konkreti fuq il-lat finanzjarju: jiġifieri billi tnediet l-Inizjattiva favur l-Impjieg taż-Żgħażagħ (2013). L-għan tagħha huwa li tappoġġa b’mod partikolari liż-żgħażagħ barra mill-edukazzjoni, impjieg jew taħriġ f’reġjuni b’rata tal-qgħad fost iż-żgħażagħ ogħla minn 25 %. Il-YEI, flimkien mal-FSE, ipprovdiet lill-Istati Membri b’finanzjament immirat biex tibda tqiegħed il-YG fil-prattika.

IV

Il-Kummissjoni tinnota li l-ammonti ta’ fondi tal-FSE “disponibbli” stmati mill-Istati Membri kienu indikattivi skont, b’mod partikolari, is-sejħiet diġà mnedija għal proposti u arranġamenti kuntrattwali permezz tal-Programmi Operazzjonali rilevanti.

V

Fil-fehma tal-Kummissjoni, l-inizjattiva tal-YAT laħqet l-aspettattivi politiċi stabbiliti mill-Kunsill Ewropew fil-konklużjonijiet tagħha tat-30 ta’ Jannar 2012. L-objettiv ewlieni tal-YATs konġunti - inizjattiva ad hoc u puntwali - kien li jiġu mobilizzati l-istrumenti nazzjonali u tal-UE, fosthom il-Fondi Strutturali, u li jiġu diskussi r-riformi ta’ politika li għandhom jiġu inklużi fi pjanijiet ta’ impjiegi għaż-żgħażagħ. It-timijiet kienu maħsuba biex “jagħmlu storbju” permezz ta’ kampanja ta’ sensibilizzazzjoni fl-ogħla livell politiku, joħolqu sens ta’ urġenza u jagħtu direzzjoni aktar b’saħħitha filwaqt li ma joħolqux proċeduri amministrattivi jew / u legali addizzjonali.

Barra minn hekk, il-Kummissjoni tqis li l-YATs ikkontribwew b’mod importanti billi wittew it-triq għal inizjattivi ġodda li jaħdmu kontra l-qgħad fost iż-żgħażagħ, fosthom il-Garanzija għaż-Żgħażagħ, il-YEI u l-ipprogrammar imtejjeb mill-2014 sal-2020 tal-FSE, b’enfasi akbar fuq iż-żgħażagħ.

Il-Kummissjoni użat b’mod proattiv l-istrumenti kollha disponibbli għaliha, minħabba l-qafas legali fis-seħħ, biex tikseb l-objettivi tal-inizjattiva tal-YATs u biex tirrapporta dwarhom.

Filwaqt li għall-fondi implimentati b’ġestjoni kondiviża l-Kummissjoni mhux dejjem ikollha informazzjoni dettaljata dwar il-miżuri kollha appoġġati u wieħed mill-objettivi tal-laqgħat tal-YATs kien preċiżament li l-Istati Membri jerġgħu jiċċekkjaw l-istimi tal-finanzjament disponibbli mill-FSE, billi jiżguraw tkun intużat l-aħjar u l-aktar informazzjoni aġġornata, il-Kummissjoni tipprovdi pariri u gwida, fosthom fuq il-bażi ta’ informazzjoni miksuba u l-valutazzjoni tal-politika mwettqa fil-kuntest tas-Semestru Ewropew.

Fir-rigward tal-adegwatezza tal-miżuri ffinanzjati, billi l-miżuri tipiċi għall-impjieg taż-żgħażagħ appoġġati mill-FSE huma t-taħriġ, l-esperjenza ta’ xogħol, is-sussidji ta’ reklutaġġ, aktar tagħlim u edukazzjoni, l-approċċ kien li l-Istati Membri jiġu ggwidati biex jixprunaw dawk il-miżuri bi prestazzjoni tajba.

Fir-rapportar regolari tagħha lill-Kunsill Ewropew, il-Kummissjoni, abbażi tal-informazzjoni pprovduta mill-Istati Membri, irrappurtat għadd ta’ żviluppi pożittivi wara l-mobilizzazzjoni tal-YATs f’termini ta’ miżuri mnedija fil-post, l-appoġġ baġitarju nazzjonali u l-għadd ta’ żgħażagħ appoġġati. Il-Kummissjoni tqis li l-fondi li ġew riprogrammati biex iżidu l-appoġġ finanzjarju għal programmi għaż-żgħażagħ li jaħdmu sew irrappreżentaw titjib ċar fl-appoġġ tal-UE għaż-żgħażagħ.

Rigward il-monitoraġġ, il-Kummissjoni tinnota li, permezz tal-ġestjoni kondiviża, l-Istati Membri huma responsabbli biex jistabbilixxu sistemi ta’ monitoraġġ u ta’ rappurtar u biex jiżguraw il-kredibbiltà tagħhom, soġġetti għal awditi tal-Kummissjoni. Il-Kummissjoni kellha għad-dispożizzjoni tagħha informazzjoni mir-rappurtar meħtieġ mir-Regolament dwar il-FSE. Barra minn hekk, billi l-YATs kienu eżerċizzju politiku u mħabbra bħala tali mill-bidu, il-Kummissjoni ġabret ukoll dejta b’mod informali, permezz ta’ kwestjonarji u talbiet għal informazzjoni, kif ukoll permezz ta’ proċessi ta’ politika oħrajn, b’mod partikolari s-Semestru Ewropew. Għal din l-informazzjoni, il-Kummissjoni ma għandha l-ebda mandat legali biex twettaq kontrolli ta’ kredibbiltà u / jew ta’ plawżibbiltà.

VI L-ewwel inċiż

Il-Kummissjoni taċċetta din ir-rakkomandazzjoni.

Fl-azzjonijiet tagħha, il-Kummissjoni dejjem tqis il-kuntest politiku, legali, finanzjarju u amministrattiv. Fil-każ partikolari tal-inizjattiva tal-YATs, il-Kummissjoni kienet konxja li kienet se tħabbat wiċċha ma’ diversi limitazzjonijiet. Madankollu, din ma kinitx raġuni għal nuqqas ta’ azzjoni: minħabba s-sitwazzjoni inaċċettabbli ta’ qgħad fost iż-żgħażagħ, il-Kummissjoni kienet determinata li tieħu kull azzjoni possibbli biex ittejjeb is-sitwazzjoni.

Bħala regola, il-Kummissjoni sistematikament tibbaża eżerċizzji bħal dawn fuq il-kompetenza miġbura bl-implimentazzjoni tal-fondi strutturali u ta’ investiment Ewropej, u b’mod partikolari l-Fond Soċjali Ewropew, u wkoll il-parteċipazzjoni tagħha fis-Semestru Ewropew.

VI It-tieni inċiż (a)

Il-Kummissjoni taċċetta din ir-rakkomandazzjoni u tqis li l-qafas legali attwali fiha r-rekwiżiti meħtieġa.

Il-qafas legali tal-FSIE mill-2014 sal-2020 diġà jgħin ħafna biex jipprovdi l-kundizzjonijiet li jiżguraw valur aħjar għall-flus. Dan għandu jinkiseb, fost l-oħrajn, permezz ta’ qafas u riżerva ta’ prestazzjoni, kundizzjonalitajiet ex ante, eżiti komuni u indikaturi tar-riżultati. Barra minn hekk, l-użu u l-ipprogrammar tal-FSIE huma marbutin mill-qrib mal-Istrateġija tal-Unjoni għat-Tkabbir u għall-Impjiegi u mar-rakkomandazzjonijiet speċifiċi għall-pajjiż.

L-Artikolu 30 tas-CPR jitlob li emendi għall-PO jkunu akkumpanjati minn ġustifikazzjoni mill-Istat Membru dwar l-impatt mistenni fuq il-kisba tal-miri nazzjonali tal-UE2020 kif ukoll l-objettivi speċifiċi tal-PO.

Barra minn hekk, l-Artikolu 23 tas-CPR jippermetti li l-Kummissjoni, b’inizjattiva tagħha, titlob li Stat Membru jipproponi emendi fil-programmi operazzjonali tiegħu bil-għan li jiżgura l-konformità mar-Rakkomandazzjonijiet tal-Kunsill fil-kuntest tas-Semestru Ewropew u b’hekk jiżgura li l-FSIE jappoġġaw il-prijoritajiet rilevanti tat-tkabbir u tal-impjiegi fil-livell nazzjonali jew reġjonali.

Il-Kummissjoni tinnota li s-superviżjoni ta’ kwalunkwe kwistjoni baġitarja / ta’ assorbiment hija wkoll parti mir-rwol ta’ superviżjoni tal-Kummissjoni.

VI It-tieni inċiż (b)

Il-Kummissjoni taċċetta din ir-rakkomandazzjoni u tqis ukoll li l-qafas legali attwali fih ir-rekwiżiti meħtieġa.

L-Artikolu 30 tas-CPR jirrikjedi b’mod ċar li wara valutazzjoni ta’ ġustifikazzjoni ta’ Stat Membru mill-Kummissjoni u b’talba għal aktar informazzjoni, l-Istat Membru jipprovdi lill-Kummissjoni bl-informazzjoni addizzjonali kollha meħtieġa. Barra minn hekk, regoli speċifiċi addizzjonali japplikaw għal emendi għall-PO relatati għall-allokazzjoni tar-riżerva tal-prestazzjoni.

VI It-tieni inċiż (c)

Il-Kummissjoni taċċetta din ir-rakkomandazzjoni u tqis ukoll li l-qafas legali attwali fih ir-rekwiżiti meħtieġa.

Is-CPR jipprevedi r-rappurtar bħala parti mill-Artikolu 50 tar-Rapporti ta’ Implimentazzjoni Annwali dwar l-aspetti ta’ prestazzjoni kollha rilevanti. L-Istati Membri huma meħtieġa jirrapportaw fuq il-bażi tal-kategoriji ta’ intervent kif stabbilit fir-Regolament ta’ Implimentazzjoni tal-Kummissjoni 215/2014 rilevanti.

VI It-tieni inċiż (d)

Il-Kummissjoni taċċetta din ir-rakkomandazzjoni u hija tal-fehma li din diġà hija prattika attwali, anki minħabba l-mandat speċifiku tal-parteċipazzjoni tagħha fil-kumitat ta’ monitoraġġ.

VI It-tielet inċiż

Il-Kummissjoni taċċetta din ir-rakkomandazzjoni. Fil-kuntest tal-ġestjoni kondiviża, il-Kummissjoni tiċċekkja, fost l-oħrajn, ir-robustezza tas-sistemi għar-reġistrazzjoni u l-ħażna tar-rekords kontabilistiċi u d-dejta dwar l-implimentazzjoni li tkun ipprovduta mill-Istati Membri. Dan isir tipikament permezz ta’ ħidma ta’ awditjar tas-sistema mwettqa kemm mill-Kummissjoni kif ukoll mill-Awtoritajiet nazzjonali tal-Awditjar.

Fil-perjodu mill-2014 sal-2020 is-CPR jipprevedi li l-Awtorità ta’ Ġestjoni tal-FSE/YEI tiġbor, taħżen u tirreġistra d-dejta kredibbli dwar l-indikaturi f’sistema kompjuterizzata (l-Artikolu 125(2)(a), (d) u (e)), soġġetta għal awditi mill-Kummissjoni.

Introduzzjoni

09

Il-Kummissjoni pproponiet li tistabbilixxi timijiet ta’ azzjoni fl-Istati Membri meta l-qgħad fost iż-żgħażagħ ikun ogħla b’mod sinifikanti mill-medja tal-UE – din il-proposta ġiet approvata mill-Kunsill Ewropew. F’dak iż-żmien, il-medja tal-UE kienet ta’ 22,3 % allura ntgaħżlet rata ta’ referenza ta’ 30 % u tmien Stati Membri kkwalifikaw għal din l-azzjoni – din ir-rata kienet konsistenti mad-dikjarazzjoni tal-Kunsill Ewropew. Il-Kummissjoni tqis li aġixxiet f’konformità mad-dikjarazzjoni tal-Kunsill Ewropew.

Osservazzjonijiet

Tweġiba komuni tal-Kummissjoni għall-paragrafi 25 u 26

Il-Kummissjoni hija intitolata biss li tagħmel monitoraġġ tal-finanzjament mill-UE skont id-dispożizzjonijiet stabbiliti fir-Regolamenti u l-Istati Membri għandhom diskrezzjoni konsiderevoli fir-rigward tar-rappurtar tal-informazzjoni dwar il-prestazzjoni. Filwaqt li kien hemm tabilħaqq indikatur (obbligatorju) komuni tal-eżitu għaż-żgħażagħ, l-Istati Membri rrappurtaw ukoll dwar ir-riżultati miksuba kull sena fir-Rapport ta’ Implimentazzjoni Annwali bbażat fuq l-indikaturi speċifiċi ddefiniti fil-PO għal kull assi ta’ prijorità, filwaqt li dawn l-indikaturi speċifiċi ma ppermettewx aggregazzjoni fil-livell tal-UE. Fil-każijiet kollha, il-Kummissjoni kkonformat ruħha ma’ dawn id-dispożizzjonijiet.

27

Il-Kummissjoni tqis li jeżisti għadd suffiċjenti ta’ indikaturi, għalkemm huma speċifiċi għal kull PO li jippermetti monitoraġġ xieraq mill-Kummissjoni.

Il-kwistjoni identifikata fl-istudju tan-Netwerk ta’ Evalwazzjoni tal-Esperti tirriżulta primarjament mill-fatt li, għall-kuntrarju tar-rappurtar dwar l-indikaturi tal-eżiti, ir-rappurtar dwar l-indikaturi tar-riżultati għal miżuri speċifiċi ma kienx obbligatorju. Għaldaqstant, ma hemmx dejta komprensiva u konsistenti disponibbli dwar indikaturi tar-riżultati. L-introduzzjoni tal-indikaturi komuni tal-eżiti u tar-riżultati għall-perjodu ta’ programmazzjoni mill-2014 sal-2020 se tirrimedja din il-kwistjoni.

28

Ir-rapport tal-IAS imsemmi mill-Qorti jikkonkludi li ċerti dgħjufijiet eżistenti jirriżultaw mill-qafas legali li fuqu l-Kummissjoni tibbaża l-ħidma tagħha b’definizzjoni. Ir-Rapport tal-IAS jirrikonoxxi wkoll it-titjib sinifikanti fir-rekwiżiti tal-prestazzjoni introdotti mal-qafas legali mill-2014 sal-2020. Fl-2007-2013, l-Awtoritajiet Maniġerjali kienu meħtieġa jiddefinixxu indikaturi ta’ riżultat speċifiċi u jistabbilixxu miri fil-Programmi Operazzjonali. Dan kien soġġett għal negozjati waqt l-ipprogrammar tal-Programmi Operazzjonali. Il-Kummissjoni tirrikonoxxi li, għaldaqstant, l-aggregazzjoni fil-livell tal-UE kienet sfida, iżda tqis il-monitoraġġ tagħha fil-livell tal-Programm Operazzjonali kif xieraq. Barra minn hekk, il-Kummissjoni wettqet studju biex tanalizza l-indikaturi tar-riżultati speċifiċi kollha u użat l-għarfien miksub biex tipproponi indikaturi komuni tar-riżultat għall-perjodu mill-2014 sal-2020 u stabbiliet netwerk ta’ evalwazzjoni biex tipprova ġġib flimkien provi tal-monitoraġġ u tal-evalwazzjoni mill-Awtoritajiet Maniġerjali biex tipprovdi informazzjoni dwar il-prestazzjoni għall-uffiċċji u r-rappurtar mill-Kummissjoni.

29

Il-Kummissjoni tinnota li, permezz tal-kuntatti bilaterali regolari tagħha mal-Awtoritajiet Maniġerjali, il-valutazzjoni tagħhom tar-Rapport ta’ Implimentazzjoni Annwali u l-parteċipazzjoni fil-laqgħat previsti mir-Regolament iżda anki ma’ dipartimenti ta’ politika fl-Istati Membri fil-qafas taċ-ċiklu tas-Semestru Ewropew, l-uffiċjali tal-Kummissjoni huma infurmati bil-progress u l-“prattiki tajba” tal-implimentazzjoni tal-PO. Minħabba l-analiżi tagħhom ta’ diversi indikaturi speċifiċi, huma konxji sew tal-effettività tal-implimentazzjoni tal-Programmi Operazzjonali differenti.

Barra minn hekk, il-Kummissjoni nediet diversi evalwazzjonijiet ta’ politiki għall-perjodu mill-2007 sal-2013 li se jkunu disponibbli minn nofs l-2016. Dawn l-evalwazzjonijiet kollha se jipprovdu provi utli dwar il-kisbiet tal-programmi. Barra minn hekk, il-volumi speċifiċi li jiffukaw fuq it-tagħlimiet meħuda u l-prattiki tajbin se jkunu parti tar-rapporti finali.

Tweġiba komuni tal-Kummissjoni għall-paragrafi minn 30 sa 32

Ir-rapport tal-Kummissjoni kien ħarsa ġenerali lejn il-bażi tal-kwestjonarji lill-Awtoritajiet Maniġerjali – jiġifieri abbażi tal-valutazzjoni tal-Istati Membri stess ta’ x’ħadem sew bħala prattika tajba. L-għan tar-rapport kien li jinxterdu ideat u prattiki ta’ politika sabiex “jiġu ispirati” dawk li jfasslu l-politika. Ir-rapport ma kienx maħsub biex jipprovdi evalwazzjoni tal-kwalità u l-effettività tal-interventi tal-FSE

34

Il-Kummissjoni tinnota li wieħed mill-għanijiet tal-laqgħat tal-YATs kien preċiżament li tidentifika mal-Istati Membri b’mod aktar preċiż liema finanzjament tal-UE jkun disponibbli u x’jista’ jsir biex jiġu indirizzati l-ħtiġijiet taż-żgħażagħ qiegħda.

35

Fil-kuntest tal-ġestjoni kondiviża, id-dettalji speċifiċi rilevanti dwar l-operazzjonijiet rilevanti huma disponibbli fil-livell tal-Istati Membri billi huma responsabbli għat-tnedija u l-implimentazzjoni tad-diversi sejħiet għal applikazzjonijiet. Minkejja l-limitazzjonijiet oġġettivi tal-qafas legali għall-perjodu mill-2007 sal-2013, il-Kummissjoni fittxet b’mod proattiv li tiġbor fuq bażi aktar regolari l-informazzjoni rilevanti mill-Istati Membri dwar l-appoġġ tal-FSE għall-miżuri ta’ impjieg taż-żgħażagħ b’rabta ma’ inizjattivi oħrajn madwar l-UE kollha dwar l-impjiegi għaż-żgħażagħ.

36

Il-Kummissjoni tinnota li l-istimi tagħha kienu bbażati fuq dejta ppreżentata b’mod volontarju mill-Istati Membri. Dawn l-istimi kienu biss il-punti tat-tluq tad-diskussjonijiet bilaterali u ġew aġġornati sistematikament fuq il-bażi tas-sitwazzjoni reali tal-Istati Membri individwali.

37

Il-Kummissjoni tirrikonoxxi li sar żball tekniku għal SK. Madankollu, id-diskussjoni waqt il-laqgħa tal-YAT seħħet fuq il-bażi taċ-ċifri tajbin.

38

Il-Kummissjoni tinnota li, fil-kuntest tat-tħejjija għal-laqgħat tal-YATs, kull valutazzjoni għandha tkun ibbażata fuq dak li ħabbret il-Kummissjoni, fuq dak li impenjat ruħha għalih u dak li realistikament setgħet tikseb, fil-qafas ta’ żmien miftiehem u l-qafas legali attwali.

40

Il-Kummissjoni tqis li l-objettiv tal-YATs ma kienx li tipprovdi analiżijiet ex ante lill-Istati Membri li jappartjenu għal gruppi speċifiċi ta’ żgħażagħ, u lanqas eżamijiet ta’ rekwiżiti ta’ ħiliet futuri.

Barra minn hekk, l-analiżi tal-Kummissjoni tal-ħtiġijiet tas-suq tax-xogħol mhijiex limitata għall-iskedi tal-pajjiżi, li bħad-dokumenti ta’ informazzjoni ntużaw bħala noti ta’ sfond għal-laqgħat bilaterali tal-YATs. L-Uffiċjali ġeografiċi jħejju rapporti dettaljati skont il-pajjiż u janalizzaw fil-fond is-sitwazzjoni tal-impjiegi u tal-politiki soċjali fl-Istati Membri, li mbagħad jikkontribwixxi għall-formulazzjoni tar-rakkomandazzjonijiet speċifiċi għall-pajjiż. L-indirizzar tal-qgħad fost iż-żgħażagħ jinvolvi approċċ komprensiv u l-iskedi tal-pajjiżi jippreżentaw dejta u politika konsistenti, mhux biss dwar kwistjonijiet ta’ impjiegi, iżda anki dwar diversi aspetti kritiċi oħrajn, bħall-edukazzjoni.

Mill-identifikazzjoni tal-Istati Membri bl-ogħla rati ta’ qgħad fost iż-żgħażagħ għall-analiżi u d-diskussjonijiet sussegwenti, intużat id-definizzjoni standard tal-EUROSTAT taż-żgħażagħ (15-24). Madankollu, il-prinċipji ġustifikattivi sħaħ tal-YATs kienu li jiżguraw l-aktar azzjoni speċifika xierqa għal kull pajjiż, għalhekk, f’ċerti każijiet, ġiet applikata ċerta flessibbiltà fid-definizzjoni li ġiet iġġustifikata miċ-ċirkustanzi nazzjonali.

41

Ir-rwol tal-YATs kien li jiġu eżaminati l-opportunitajiet għal azzjoni rapida sabiex jindirizzaw l-impatt immedjat tal-kriżi. In-nuqqas ta’ tlaqqigħ tal-ħiliet huwa problema strutturali u l-Programmi Operazzjonali tal-FSE kienu diġà ġew programmati fl-2006, bil-għan li jiġu indirizzati l-kwistjonijiet strutturali tas-swieq tax-xogħol. Madankollu, din it-triq lejn riforma strutturali ġiet imxekkla sew mill-kriżi ekonomika, b’żidiet drastiċi fir-rati tal-qgħad madwar l-UE. Għaldaqstant, filwaqt li l-YATs kellhom missjoni biex ifittxu soluzzjonijiet immedjati kemm finanzjarjament kif ukoll f’termini tal-implimentazzjoni tal-politika, il-forza parallela ġenerali tal-isforzi tal-Kummissjoni kienet li l-Istati Membri jitmexxew lura lejn it-triq tar-riformi.

Barra minn hekk, parti kbira mill-ġbir ta’ informazzjoni speċifika tal-politika jitwettaq mill-Kummissjoni fil-kuntest tal-ħidma analitika tagħha fuq l-analiżi tas-Semestru Ewropew, u jiġi ppubblikat fir-rapporti tal-Kummissjoni / tal-pajjiżi. Barra minn hekk, il-Kummissjoni tibbaża ruħha fuq għadd ta’ rapporti ta’ esperti, u eżempji ta’ rapporti ta’ politika interna tad-DĠ EMPL, b’mod partikolari l-hekk imsejħa rapporti tal-pajjiżi, elaborati fil-kuntest tas-Semestru Ewropew.

42

Il-Kummissjoni tinnota li t-tmien skedi tal-pajjiżi ssuġġerew linji gwida ta’ politika bbażati fuq analiżi tal-ħtiġijiet tas-suq tax-xogħol, mirfuda minn għadd ta’ sorsi, b’mod partikolari abbażi tal-ħidma analitika tal-Kummissjoni fil-kuntest tas-Semestru Ewropew.

43

Ara r-risposta tal-Kummissjoni għall-paragrafu 41.

44

Fl-Italja, is-sitwazzjoni tas-suq tax-xogħol kienet partikolarment diffiċli għaż-żgħażagħ. L-iskeda tal-pajjiż identifikat xi gruppi ta’ tħassib partikolari, fosthom dawk f’edukazzjoni għolja u medja wara l-gradwazzjoni, iżda l-inizjattivi segwew approċċ globali biex din is-sitwazzjoni tiġi indirizzata b’mod komprensiv.

Huwa ċar li l-għażla tat-trasferiment tal-ġestjoni tal-fondi (bħall-inizjattivi l-oħra kollha tal-YATs) kellha objettiv doppju: li żżid il-livelli tal-kapital uman (biex jiġi ffaċilitat l-impjieg) u taċċellera l-infiq (minħabba li, kif iddikjarat fl-iskeda tal-pajjiż, dawk il-“problemi fl-Italja ma jikkonċernawx il-prijoritajiet fl-infiq iżda d-dewmien fl-implimentazzjoni”).

45

Il-Kummissjoni tinnota li kull valutazzjoni tal-eżitu YATs jeħtieġ li tqis l-objettivi u l-iskop tal-missjonijiet tal-YATs u l-qafas regolatorju tal-FSE.

47

Il-qalba tal-missjonijiet tal-YATs kienu biex, permezz ta’ diskussjonijiet politiċi fl-livell għoli, jidentifikaw modi biex l-awtoritajiet nazzjonali jirriallokaw il-finanzjament għal proġetti li jagħmlu l-akbar differenza f’qasir żmien. Dan kien jinvolvi b’mod partikolari qbil dwar kif jiġu trattati prijoritajiet tal-FSE li jikkompetu magħhom, iżda ma kinux jinvolvu d-dħul fit-teknikalitajiet tal-ġestjoni tal-fondi. Il-laqgħat kienu jirrappreżentaw okkażjoni biex jiġu esplorati possibbiltajiet differenti, li kellhom jiġu vverifikati teknikament fid-dawl tal-ispeċifiċitajiet ta’ kull PO.

Qabel ma seta’ jsir xi programmar mill-ġdid, kien jeħtieġ li jiġi diskuss mal-Istati Membri sa liema punt il-fondi tal-FSE jistgħu jiġu diretti mill-ġdid lejn programmi taż-żgħażagħ.

Pereżempju, fil-każ ta’ pajjiżi b’għadd kbir ta’ Programmi Operazzjonali, bħall-Italja, kull proposta dettaljata kellha tiġi vverifikata għal applikabbiltà fir-rigward tas-sitwazzjoni (l-implimentazzjoni, ir-riżultati) ta’ kull PO (pereżempju liema PO għandu jiġi pprogrammat mill-ġdid, għal kemm, eċċ.).

49

Il-Kummissjoni tqis li l-konklużjonijiet operazzjonali sommarji tal-SG ma għandhomx jinqraw waħedhom. Fil-każ speċifiku tal-Greċja, l-assistenza teknika diġà kienet intensa ħafna minħabba l-programm ta’ assistenza finanzjarja u l-konklużjonijiet operazzjonali tas-Segretarjat Ġenerali issuġġerew l-espansjoni / l-infurzar ta’ inizjattivi eżistenti fil-forma ta’ linji gwida politiċi u stabbilixxiet bażi għal aktar elaborazzjoni dwar miżuri speċifiċi li jwieġbu għal ħtiġijiet identifikati. L-eżitu operazzjonali tal-YATs kien il-“Pjan ta’ Azzjoni ta’ interventi mmirati biex jissaħħu l-impjiegi u l-intraprenditorija fost iż-Żgħażagħ”, adottat mill-Greċja f’Diċembru 2012.

Barra minn hekk, l-Istati Membri diġà qed jirċievu valutazzjonijiet dettaljati u rakkomandazzjonijiet ta’ politika skont il-pajjiż mill-Kummissjoni fil-kuntest tas-Semestru Ewropew.

50

Il-Kummissjoni tirreferi għat-tweġiba tagħha għall-paragrafi 29, 44 u 47.

Fejn rilevanti, ġew diskussi bidliet speċifiċi għal sejħiet għall-offerti u kriterji tal-għażla fil-kuntest tal-laqgħat tal-Kumitat ta’ Monitoraġġ meta l-Kummissjoni jkollha rwol konsultattiv. Il-Kummissjoni tqis li l-valur miżjud tal-inizjattivi proposti ma kienx esklużivament valutat fir-rigward tal-impatt mistenni tagħhom fuq l-assorbiment.

51

Il-Kummissjoni tinnota li l-modifiki tal-PO mhux dejjem kienu kompletament direttament relatati mal-miżuri għall-impjieg taż-żgħażagħ. Dawn ta’ spiss kienu parti minn riallokazzjonijiet ta’ finanzjament lejn miżuri ta’ impjiegi b’mod ġenerali. Barra minn hekk, fil-kuntest tal-YATs, ir-rwol konsultattiv tal-Kummissjoni mar lil hinn mill-kunsiderazzjonijiet ta’ allokazzjonijiet finanzjarji.

53

Sabiex tipprovdi stampa sħiħa tal-eżiti finanzjarji tal-inizjattiva tal-YAT, il-Kummissjoni tqis li jeħtieġ ukoll li tiġi inkluża l-informazzjoni dwar ir-riżorsi finanzjarji ddedikati għal inizjattivi marbutin maż-żgħażagħ li jirriżultaw mit-tnaqqis tal-kofinanzjament nazzjonali fil-Programmi Operazzjonali tal-FSE u tal-FEŻR. Pereżempju, fil-każ tal-Italja, dawk ir-riżorsi, li jirriżultaw minn programmar mill-ġdid tal-Programmi Operattivi, iffinanzjaw sensiela ta’ inizjattivi (fosthom il-Pjan għaż-Żgħażagħ fi Sqallija) inklużi fil-Pjan ta’ Azzjoni għall-Koeżjoni nazzjonali. Skont l-Italja, dawn jammontaw għal madwar EUR 1,5 biljun addizzjonali u kienu parti mill-finanzjament riallokat u rrappurtat dwar l-Italja matul l-eżerċizzju tal-YATs.

54

Il-Kummissjoni tirrikonoxxi l-iżball tekniku, li madankollu għandu impatt limitat ħafna fuq l-ammont globali (inqas minn 4 % tal-ammont globali tal-FSE, inqas minn 1,2 % meta jitqies il-baġit globali tal-YAT fosthom il-Pjan ta’ Azzjoni għall-Koeżjoni Taljan).

56

Permezz tal-ġestjoni kondiviża, l-Istati Membri huma responsabbli biex jistabbilixxu sistemi ta’ monitoraġġ u ta’ rappurtar u biex jiżguraw l-kredibbiltà tagħhom.

60

Il-Kummissjoni tqis li aħjar jiżdied l-appoġġ finanzjarju għall-programmi taż-żgħażagħ (taħriġ, eċċ.) li diġà kellhom prestazzjoni fil-post milli jintilfu l-flus minħabba diżimpenn awtomatiku. Il-programmi li ssaħħu kienu diġà ġew ivvalutati fi żmien l-adozzjoni tagħhom u l-implimentazzjoni tagħhom kienet konformi mar-rekwiżiti tar-Regolamenti.

Rigward l-adegwatezza tal-miżuri ffinanzjati, billi l-miżuri tipiċi għall-impjieg taż-żgħażagħ appoġġati mill-FSE huma t-taħriġ, l-esperjenza ta’ xogħol, is-sussidji ta’ reklutaġġ, aktar tagħlim u edukazzjoni, l-approċċ tal-Kummissjoni kien li l-Istati Membri jiġu ggwidati biex jixprunaw dawk il-miżuri bi prestazzjoni tajba. Fil-kuntest ġenerali ta’ qgħad fost iż-żgħażagħ fl-2011 (rati globalment baxxi tal-impjiegi u rati ogħla ta’ inattività, b’mod partikolari għal dawk barra mill-edukazzjoni, impjieg jew taħriġ), wieħed mill-objettivi ewlenin tal-Kummissjoni kien ukoll li żżid il-kopertura f’termini ta’ parteċipanti f’miżuri li potenzjalment jistgħu jtejbu l-impjegabbiltà taż-żgħażagħ fis-suq tax-xogħol. Fl-aħħar iżda mhux l-inqas, il-miżuri kollha deskritti hawn fuq għadhom kruċjali wkoll taħt il-Garanzija għaż-Żgħażagħ, li l-FSE jappoġġa finanzjarjament ukoll.

Tweġiba komuni għall-paragrafu 64 u l-Kaxxa 7

Il-Kummissjoni tenfasizza li l-gruppi ta’ prijorità diskussi waqt laqgħa bilaterali tal-YAT kienu kemm żgħażagħ kwalifikati ħafna kif ukoll żgħażagħ b’edukazzjoni bażika. Dawn iż-żewġ gruppi kienu wkoll fil-mira tal-Pjan ta’ Azzjoni taż-Żgħażagħ Portugiż imsejjaħ “Impulso Jovem” u l-ipprogrammar mill-ġdid korrispondenti tal-PO.

Tweġiba komuni għal 65, 66, 67 u l-Kaxxa 8

Il-Kummissjoni tinnota li l-Programmi Nazzjonali ta’ Riforma huma dokumenti strateġiċi taħt ir-responsabbiltà unika tal-Istati Membri. Ma għandhomx l-għan li jiddeskrivu liema miżuri jiġu appoġġati mill-Fondi tal-UE bħala riżultat tal-laqgħa tal-YAT.

Il-Kummissjoni tagħmel monitoraġġ tas-sitwazzjoni taż-żgħażagħ fis-suq tax-xogħol fil-kuntest tas-Semestru Ewropew li għandu l-għan li jsaħħaħ u jippromwovi r-riformi ta’ politika għall-benefiċċji taċ-ċittadini tal-UE. F’dak il-kuntest, il-Kummissjoni tipprovdi valutazzjoni analitika dettaljata fir-Rapporti tal-Pajjiżi u tipproponi azzjonijiet ta’ politika f’forma ta’ Rakkomandazzjonijiet Speċifiċi għall-Pajjiż. Taħt is-Semestru Ewropew tal-2015, ħames Stati Membri rċevew ir-rakkomandazzjonijiet bl-għan li jadottaw miżuri ta’ politika aktar ambizzjużi f’dan il-qasam.

68

Il-Kummissjoni tinnota li, sabiex il-piż amministrattiv jinżamm għal minimu assolut għall-Istati Membri u jagħti riżultati veloċi, il-YATs ġew implimentati u sar monitoraġġ tagħhom f’konformità mad-dispożizzjonijiet legali tal-FSE.

70

Il-Kummissjoni tinnota li l-informazzjoni pprovduta fir-rigward tal-miri tal-indikaturi tiddependi fuq il-kuntest globali tal-modifika għall-PO proposta u fuq jekk hijiex speċifikament marbuta mal-qgħad fost iż-żgħażagħ jew hijiex aktar mifruxa, biex tixpruna l-miżuri tal-impjiegi għal-gruppi mmirati kollha taħt il-PO b’mod globali.

Pereżempju, fil-każ tal-Greċja, l-indikaturi ta’ monitoraġġ għaż-żgħażagħ kienu diġà ġew inklużi fil-Programmi Operazzjonali.

71

Il-Kummissjoni tinnota li l-minuti tal-Laqgħat Annwali ta’ Rieżami mhumiex l-uniku sors ta’ informazzjoni b’rabta mal-monitoraġġ regolari tal-Programmi Operazzjonali mill-Kummissjoni.

Tweġiba komuni tal-Kummissjoni għall-paragrafu 72 u l-Kaxxa 9

Xi kultant, il-Kummissjoni turi dubji dwar il-plawżibbiltà tal-valuri tal-indikaturi speċifiċi rrapportati fir-Rapport ta’ Implimentazzjoni Annwali. Barra minn hekk, is-sistemi kompjuterizzati tal-Istati Membri huma soġġetti għal awditi tas-sistemi mill-awtortiajiet tal-awditjar tal-Kummissjoni u tal-Istati Membri.

Il-Kummissjoni tirrikonoxxi li kien hemm żball tekniku fl-informazzjoni pprovduta mill-Awtorità Maniġerjali Litwana.

73

Il-Kummissjoni kellha għad-dispożizzjoni tagħha informazzjoni mir-rappurtar meħtieġ mir-Regolament dwar il-FSE. Barra minn hekk, billi l-YATs kienu eżerċizzju politiku u mħabbra bħala tali mill-bidu, il-Kummissjoni ġabret ukoll dejta b’mod informali, permezz ta’ kwestjonarji u talbiet għal informazzjoni, kif ukoll permezz ta’ proċessi ta’ politika oħrajn, b’mod partikolari s-Semestru Ewropew.

L-ebda proċess formali ta’ monitoraġġ u ta’ rapportar li mar lil hinn mill-qafas ta’ monitoraġġ tal-FSE ma jista’ jiġi stabbilit għall-YATs.

75

Ir-rapporti lill-Kunsill Ewropew taw ħarsa ġenerali lejn l-istat tal-implimentazzjoni tal-YATs, fuq il-bażi tad-dejta miġbura ad hoc mill-Istati Membri. Ara wkoll it-tweġiba tal-Kummissjoni għall-paragrafu 68.

76

Ara t-tweġiba tal-Kummissjoni għall-paragrafu 72.

Barra minn hekk, ir-rappurtar magħmul mill-Kummissjoni kien ibbażat fuq l-informazzjoni pprovduta mill-Italja. Rigward id-dewmien sinifikanti b’mod partikolari fil-fażi tal-bidu tal-pjan nazzjonali, il-Kummissjoni ħeġġet għal implimentazzjoni rapida kull meta jkun possibbli.

77

Permezz tal-ġestjoni kondiviża, l-Istati Membri huma responsabbli biex jistabbilixxu sistemi ta’ monitoraġġ u ta’ rappurtar u biex jiżguraw l-kredibbiltà tagħhom. Il-Kummissjoni tivverifika r-robustezza tas-sistemi permezz tal-awditi tagħha.

Konklużjonijiet u rakkomandazzjonijiet

Tweġiba komuni tal-Kummissjoni għall-paragrafi 78 u 79

Fil-fehma tal-Kummissjoni, l-inizjattiva tal-YAT laħqet l-aspettattivi politiċi stabbiliti mill-Kunsill Ewropew fil-konklużjonijiet tagħha tat-30 ta’ Jannar 2012. L-objettiv ewlieni tal-YATs konġunti kien li jiġu mobilizzati l-istrumenti nazzjonali u tal-UE, fosthom il-Fondi Strutturali, u li jiġu diskussi r-riformi ta’ politika li għandhom jiġu inklużi fi pjanijiet ta’ impjiegi għaż-żgħażagħ. Il-YATs iffukaw fuq l-isfidi identifikati fl-Istati Membri mmirati. It-timijiet kienu maħsuba biex “jagħmlu storbju” permezz ta’ kampanja ta’ sensibilizzazzjoni fl-ogħla livell politiku, joħolqu sens ta’ urġenza u jagħtu direzzjoni aktar b’saħħitha filwaqt li ma joħolqux proċeduri amministrattivi jew / u legali addizzjonali.

Il-Kummissjoni użat b’mod proattiv l-istrumenti kollha disponibbli għaliha, minħabba l-qafas legali fis-seħħ, biex tikseb l-objettivi tal-inizjattiva tal-YATs u biex tirrapporta dwarhom. L-esperjenza tal-YATs ikkontribwiet ukoll għat-tfassil ta’ inizjattivi ġodda ta’ politika, bħall-Pakkett dwar l-Impjieg għaż-Żgħażagħ, u f’dan il-kuntest, ir-Rakkomandazzjoni tal-Kunsill għall-Garanzija taż-Żgħażagħ. Barra minn hekk, il-monitoraġġ mill-qrib tas-sitwazzjoni fit-tmien Stati Membri kkonċernati (kif ukoll Stati Membri oħrajn b’livelli għoljin ta’ qgħad fost iż-żgħażagħ) permezz tal-proċessi normali tas-Semestru Ewropew wassal għal Rakkomandazzjonijiet Speċifiċi għall-Pajjiż (Country-Specific Recommendations, CSRs) relatati mal-impjieg fost iż-żgħażagħ. Fir-rapportar regolari tagħha lill-Kunsill Ewropew, il-Kummissjoni, abbażi tal-informazzjoni pprovduta mill-Istati Membri, irrappurtat għadd ta’ żviluppi pożittivi wara l-mobilizzazzjoni tal-YATs f’termini ta’ miżuri mnedija fil-post, l-appoġġ baġitarju nazzjonali u l-għadd ta’ żgħażagħ appoġġati.

79 L-ewwel inċiż

Filwaqt li għall-fondi implimentati permezz ġestjoni kondiviża l-Kummissjoni mhux dejjem ikollha informazzjoni dettaljata dwar il-miżuri kollha appoġġati, hija tipprovdi pariri u linji gwida fuq il-bażi ta’ informazzjoni miksuba u valutazzjoni ta’ politika mwettqa fil-kuntest tas-Semestru Ewropew.

79 It-tieni inċiż

Wieħed mill-objettivi tal-laqgħat tal-YATs kien preċiżament li tivverifika mal-Istati Membri l-istimi tal-finanzjament disponibbli mill-FSE, billi jiżguraw li ntużat l-aħjar u l-aktar informazzjoni aġġornata.

80

Il-Kummissjoni tqis li jeħtieġ li l-“iskedi tal-pajjiżi” jkunu ta’ natura ġenerali, billi jiġbru fil-qosor l-analiżi li l-Kummissjoni twettaq regolarment fuq l-iżviluppi fis-suq tax-xogħol (pereżempju r-rapport annwali dwar l-Iżviluppi fl-Impjiegi u Soċjali fl-Ewropa, ir-rapport annwali dwar is-Suq tax-Xogħol u l-Iżviluppi fis-Salarji u r-Reviżjoni Trimestrali tas-Sitwazzjoni tal-Impjiegi u Soċjali tal-UE).

81

Minħabba l-urġenza tas-sitwazzjoni tal-impjiegi taż-żgħażagħ, il-Kummissjoni u l-Kunsill Ewropew iddeċidew li jniedu inizjattiva ad hoc u puntwali, li b’mod partikolari tirriżulta f’direzzjonar mill-ġdid ta’ malajr tal-fondi disponibbli tal-FSE għal miżuri relatati maż-żgħażagħ.

Barra minn hekk, il-Kummissjoni tqis li l-YATs għamlu kontribuzzjoni importanti billi wittew it-triq għal inizjattivi ġodda li jaħdmu kontra l-qgħad fost iż-żgħażagħ, fosthom il-Garanzija għaż-Żgħażagħ, il-YEI u l-ipprogrammar imtejjeb mill-2014 sal-2020 tal-FSE, b’enfasi akbar fuq iż-żgħażagħ.

Rakkomandazzjoni 1

Il-Kummissjoni taċċetta din ir-rakkomandazzjoni.

Fl-azzjonijiet tagħha, il-Kummissjoni dejjem tqis il-kuntest politiku, legali, finanzjarju u amministrattiv. Fil-każ partikolari tal-inizjattiva tal-YATs, il-Kummissjoni kienet konxja li kienet se tħabbat wiċċha ma’ diversi limitazzjonijiet. Madankollu, din ma kinitx raġuni għal nuqqas ta’ azzjoni: minħabba s-sitwazzjoni inaċċettabbli ta’ qgħad fost iż-żgħażagħ, il-Kummissjoni kienet determinata li tieħu kull azzjoni possibbli biex ittejjeb is-sitwazzjoni.

Bħala regola, il-Kummissjoni sistematikament tibbaża eżerċizzji bħal dawn fuq il-kompetenza miġbura bl-implimentazzjoni tal-fondi strutturali u ta’ investiment Ewropej, u b’mod partikolari l-Fond Soċjali Ewropew, u wkoll il-parteċipazzjoni tiegħu fis-Semestru Ewropew.

82

Il-Kummissjoni taqbel li huwa diffiċli li tingħata ċifra globali stabbli, billi l-Kummissjoni tista’ taċċessa biss id-deċiżjonijiet ta’ modifika formali għall-PO u l-ammonti disponibbli fil-PO jew Stat Membru għal direzzjoni mill-ġdid fi ħdan jew bejn il-Programmi Operazzjonali evolvew b’mod dinamiku, skont il-livell u l-ħeffa tal-kuntratti tal-proġetti u l-avvanz tal-implimentazzjoni tal-PO b’mod ġenerali.

84

Il-Kummissjoni tqis li l-fondi li ġew riprogrammati biex iżidu l-appoġġ finanzjarju għal programmi għaż-żgħażagħ li jaħdmu sew irrappreżentaw titjib ċar fl-appoġġ tal-UE għaż-żgħażagħ. F’kull każ, l-azzjonijiet imsaħħa b’dan il-mod intgħażlu, ġew implimentati u sar monitoraġġ tagħhom f’konformità mar-regoli u għaldaqstant huma meqjusa li jagħtu riżultati pożittivi, anki meta kien għadu kmieni wisq biex issir evalwazzjoni sħiħa.

Fir-rigward tal-adegwatezza tal-miżuri ffinanzjati, billi l-miżuri tipiċi għall-impjieg taż-żgħażagħ appoġġati mill-FSE huma t-taħriġ, l-esperjenza ta’ xogħol, is-sussidji ta’ reklutaġġ, aktar tagħlim u edukazzjoni, l-approċċ kien li l-Istati Membri jiġu ggwidati biex jixprunaw dawk il-miżuri bi prestazzjoni tajba.

Barra minn hekk, il-Kummissjoni tirreferi għat-tweġiba tagħha għall-paragrafi 60, 72 u 76.

Rakkomandazzjoni 2 (a)

Il-Kummissjoni taċċetta din ir-rakkomandazzjoni u tqis li l-qafas legali attwali fih ir-rekwiżiti meħtieġa.

Il-qafas legali tal-FSIE mill-2014 sal-2020 diġà jgħin ħafna biex jipprovdi l-kundizzjonijiet li jiżguraw valur aħjar għall-flus. Dan għandu jinkiseb, fost l-oħrajn, permezz ta’ qafas u riżerva ta’ prestazzjoni, kundizzjonalitajiet ex ante, eżiti komuni u indikaturi tar-riżultati. Barra minn hekk, l-użu u l-ipprogrammar tal-FSIE huma marbutin mill-qrib mal-Istrateġija tal-Unjoni għat-Tkabbir u għall-Impjiegi u mar-rakkomandazzjonijiet speċifiċi għall-pajjiż.

L-Artikolu 30 tas-CPR jitlob li emendi għall-PO jkunu akkumpanjati minn ġustifikazzjoni mill-Istat Membru dwar l-impatt mistenni fuq il-kisba tal-miri nazzjonali tal-UE2020 kif ukoll l-objettivi speċifiċi tal-PO.

Barra minn hekk, l-Artikolu 23 tas-CPR jippermetti li l-Kummissjoni, b’inizjattiva tagħha, titlob li Stat Membru jipproponi emendi fil-programmi operazzjonali tiegħu bil-għan li jiżgura l-konformità mar-Rakkomandazzjonijiet tal-Kunsill fil-kuntest tas-Semestru Ewropew u b’hekk jiżgura li l-FSIE jappoġġaw il-prijoritajiet rilevanti tat-tkabbir u tal-impjiegi fil-livell nazzjonali jew reġjonali.

Il-Kummissjoni tinnota li s-superviżjoni ta’ kull kwistjoni baġitarja / ta’ assorbiment hija wkoll parti mir-rwol ta’ superviżjoni tal-Kummissjoni.

Rakkomandazzjoni 2 (b)

Il-Kummissjoni taċċetta din ir-rakkomandazzjoni u tqis ukoll li l-qafas legali attwali fih ir-rekwiżiti meħtieġa.

L-Artikolu 30 tas-CPR jirrikjedi b’mod ċar li wara valutazzjoni ta’ ġustifikazzjoni ta’ Stat Membru mill-Kummissjoni u b’talba għal aktar informazzjoni, l-Istat Membru jipprovdi lill-Kummissjoni bl-informazzjoni addizzjonali kollha meħtieġa. Barra minn hekk, regoli speċifiċi addizzjonali japplikaw għal emendi għall-PO relatati għall-allokazzjoni tar-riżerva tal-prestazzjoni.

Rakkomandazzjoni 2 (c)

Il-Kummissjoni taċċetta din ir-rakkomandazzjoni u tqis ukoll li l-qafas legali attwali fih ir-rekwiżiti meħtieġa.

Is-CPR jipprevedi r-rappurtar bħala parti mill-Artikolu 50 tar-Rapporti ta’ Implimentazzjoni Annwali dwar l-aspetti ta’ prestazzjoni kollha rilevanti. L-Istati Membri huma meħtieġa jirrapportaw fuq il-bażi tal-kategoriji ta’ intervent kif stabbilit fir-Regolament ta’ Implimentazzjoni tal-Kummissjoni 215/2014 rilevanti.

Rakkomandazzjoni 2 (d)

Il-Kummissjoni taċċetta din ir-rakkomandazzjoni u hija tal-fehma li din diġà hija prattika attwali, anki minħabba l-mandat speċifiku tal-parteċipazzjoni tagħha fil-kumitat ta’ monitoraġġ.

It-tweġiba komuni tal-Kummissjoni għall-paragrafi 85 u 86

Permezz tal-ġestjoni kondiviża, l-Istati Membri huma responsabbli biex jistabbilixxu sistemi ta’ monitoraġġ u ta’ rappurtar u biex jiżguraw l-kredibbiltà tagħhom.

Il-Kummissjoni tiċċekkja l-kredibbiltà tad-dejta pprovduta mill-Istati Membri permezz tal-awditi tagħha.

Fil-perjodu mill-2014 sal-2020 is-CPR jipprevedi li l-Awtorità ta’ Ġestjoni tal-FSE/YEI tiġbor, taħżen u tirreġistra d-dejta kredibbli dwar l-indikaturi f’sistema kompjuterizzata (l-Artikolu 125(2)(a), (d) u (e)), soġġetta għal awditi mill-Kummissjoni.

Rakkomandazzjoni 3

Il-Kummissjoni taċċetta din ir-rakkomandazzjoni. Fil-fatt, fil-kuntest tal-ġestjoni kondiviża, il-Kummissjoni tiċċekkja, fost l-oħrajn, ir-robustezza tas-sistemi għar-reġistrazzjoni u l-ħażna tar-rekords kontabbilistiċi u d-dejta dwar l-implimentazzjoni li tkun ipprovduta mill-Istati Membri. Dan isir tipikament permezz ta’ ħidma ta’ awditjar tas-sistema mwettqa kemm mill-Kummissjoni kif ukoll mill-Awtoritajiet tal-Awditjar nazzjonali.

Fil-perjodu mill-2014 sal-2020 is-CPR jipprevedi li l-Awtorità ta’ Ġestjoni tal-FSE/YEI tiġbor, taħżen u tirreġistra d-dejta kredibbli dwar l-indikaturi f’sistema kompjuterizzata (l-Artikolu 125(2)(a), (d) u (e)), soġġetta għal awditi mill-Kummissjoni.

QJ-AB-15-021-MT-E    ISSN 1977-5741

Fl-2012, timijiet ta' azzjoni għaż-żgħażagħ li kienu magħmula minn esperti mill-awtoritajiet nazzjonali kompetenti u mill-Kummissjoni ġew stabbiliti għat-tmien Stati Membri li kienu qed jesperjenzaw livelli partikolarment għoljin ta’ qgħad fost iż-żgħażagħ. It-timijiet ta’ azzjoni kellhom l-objettiv li jgħinu lil dawn l-Istati Membri biex jagħmlu l-aħjar użu tal-finanzjament strutturali tal-UE billi jorjentaw fondi mhux allokati (inklużi Fondi Soċjali Ewropej ta’ madwar EUR 10 biljun) mill-perjodu ta’ programmazzjoni 2007–2013 lejn proġetti li kienu jappoġġaw l-opportunitajiet ta’ impjiegi għaż-żgħażagħ u jiffaċilitaw l-aċċess ta’ negozji żgħar għall-finanzjament.
Permezz ta’ dan l-awditu, il-Qorti vvalutat l-estent tal-eżerċizzju ta’ riorjentament fir-rigward tal-finanzjament mill-FSE li ma ġiex allokat, u tal-kontribut li sar mit-timijiet ta' azzjoni għaż-żgħażagħ f’dan ir-rigward biex jgħinu lill-awtoritajiet nazzjonali jirriallokaw il-fondi għal proġetti li jagħmlu l-”akbar differenza fl-iqsar żmien.”